Syor jawatan warden asrama bukan dalam kalangan guru: iGuru

BANGI, 9 Syawal 1443H, Selasa – Kementerian Pendidikan (KPM) digesa mengambil perhatian terhadap rungutan dan keluhan beban tugas yang dipikul membabitkan guru warden, termasuk mengkaji semula kadar elaun yang disifatkan tidak setimpal.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, guru warden bukan hanya tertakluk dengan tugas Pengajaran dan Pemudahcaraan (PdPC), malah terpaksa mengurus hal ehwal kebajikan murid di asrama.

Apatah lagi, guru warden terpaksa bertugas melebihi 18 jam berbanding guru biasa, sedangkan kadar elaun yang diberikan sebanyak RM240 pula tidak setimpal, katanya.

“Namun satu hakikat yang perit menjadi warden bagi guru yang mengajar subjek peperiksaan dan diberi tugasan luar yang di luar kemampuan mereka akan menjadi satu tekanan dan bebanan.

“Tugas warden sekolah sangat berat dan perlu banyak kesabaran. Tugasan yang diarahkan kepada mereka tanpa mengira masa sehingga keluarga sendiri pun terabai.

“Warden mudah terdedah dengan pelbagai risiko antaranya kemungkinan disaman oleh ibu bapa,” katanya dalam kenyataan, hari ini.

Melihat beban tugas warden sebagai mencabar, Mohd Azizee mencadangkan beberapa solusi kepada pihak kementerian untuk mempertimbangkan bagi menyelesaikan isu berkenaan.

Beliau mencadangkan supaya KPM mewujudkan perjawatan guru warden setaraf guru pusat sumber dengan tugas masa mengajar mereka dikecilkan serta berfokus kepada pengurusan murid di asrama.

“Mengkaji dan menaikkan kadar elaun guru warden dengan mengambil kira kos sara hidup yang meningkat dan risiko yang ditanggung. Ini adalah langkah jangka pendek dan segera.

“Mengecilkan nisbah bilangan warden dengan nisbah murid. Nisbah sedia ada ialah satu guru warden dengan nisbah 50 orang murid,” katanya.

Menurut beliau, jumlah itu tidak mampu diurus dengan baik jika ingin menjamin kualiti disiplin murid kerana kemungkinan rakan warden lain tidak mampu menanggung beban akibat bertugas luar.

Justeru, beliau menyarankan supaya nisbah itu diubah kepada realistik dan mengikut keperluan iaitu seorang warden dengan 35 hingga 40 murid.

Pada masa sama, beliau mencadangkan jawatan warden sepenuhnya yang bukan dalam kalangan guru diwujudkan.

“Perjawatan mereka adalah bertaraf perjawatan yang sedia ada seperti guru kaunselor dan sebagainya,” katanya.


Pengiktirafan terhad UEC pengkhianatan terhadap anak bangsa

Oleh Siti Hafidah Abd Ghaffar

BANGI, 11 Zulhijjah 1442H, Rabu – Umpama kera di hutan disusukan, anak di rumah mati kelaparan, demikian perumpamaan sesuai dengan pengiktirafan terhad Sijil Peperiksaan Bersepadu (UEC) bagi Program Ijazah Sarjana Muda Perguruan (PISMP).

Pengiktirafan itu jelas satu pengkhianatan kepada anak bangsa yang sanggup bersama-sama kurikulum dan sukatan pelajaran ditawarkan di institusi pendidikan kerajaan, yang tidak mahupun diyakini sesetengah ibu bapa.

Bagi Felo Utama Institut Kajian Etnik (KITA), Universiti Kebangsaan Malaysia (UKM), Prof Emeritus Datuk Dr Teo Kok Seong, pengiktirafan itu jelas memberi kesan sistem pendidikan negara kerana tidak konsisten dengan prinsip asas yang tidak boleh mencampuradukkan kategori institusi pendidikan.

Malah tidak mustahil, dengan pengiktirafan ini – pada penghujung entiti yang dikategorikan sebagai institusi pendidikan swasta – ia boleh pula menyilang masuk ke dalam insititusi pendidikan kerajaan.

Atas dasar itu, beliau menegaskan isu pengiktirafan sijil UEC untuk PISMP sepatutnya diambil kira dengan serius.

Ini memandangkan etnik Cina bukan sahaja rata-ratanya rakus, tetapi sentiasa mahu untung pada setiap masa untuk tujuan sempit bagi kepentingan diri sendiri, tanpa menghiraukan pertimbangan luas kepada etnik lain dan negara, katanya.

“Tidak dapat dinafikan pengiktirafan terhad sijil UEC untuk PISMP inilah yang menyebabkannya mahu terus dituntut untuk pengiktirafan yang lebih luas, bagi merangkumi kemasukan ke universiti awam dan perkhidmatan awam.

“Ini kerana sudah ada duluan, iaitu tindakan lampau yang boleh dijadilkan contoh untuk pertimbangan selanjutnya,” katanya ketika dihubungi Ismaweb.net, hari ini.

Selain itu, beliau berkata, ia juga amat tidak adil kepada mereka yang setia dalam aliran pendidikan kebangsaan dari awal sehingga akhir kerana mahu menjunjung aspirasi negara.

Lebih membimbangkan, katanya lagi, ia akan memberi laluan bagi pelbagai sijil lain yang bukan entiti awam dalam sistem pendidikan negara, untuk ikut menuntut pengiktirafan.

“Ini sudah tentu akan mengkesampingkan sijil kita sendiri yang sepatutnya dilindungi sepenuhnya dalam sistem yang kerajaan sendiri bina dalam kategori institusi pendidikan kerajaan.

“Walaupun sebagai negara demokrasi yang membenarkan liberalisme dalam bidang pendidikan, kerajaan hendaklah pertamanya mengutamakan aliran perdana negara yang dikategorikan sebagai institusi pendidikan kerajaan dalam sebarang ehwal pendidikan negara.

“Justeru tiada pengiktirafan dalam apa-apa jua bentuk untuk sijil daripada institusi pendidikan swasta, termasuk yang antarabangsa sifatnya, dalam sistem pendidikan negara,” katanya.


MRT3: Kementerian diminta buka peluang pada kontraktor Bumiputera

BANGI, 1 Ramadan 1442H, Selasa – Ahli Dewan Negara, Senator Idris Ahmad mengutarakan beberapa cadangan kepada Kementerian Pengangkutan susulan keputusan meneruskan projek Transit Aliran Massa 3 (MRT3) di Lembah Klang.

Beliau mengesyorkan supaya kementerian itu membuka peluang bagi penglibatan perunding dan kontraktor tempatan, terutamanya kepada golongan Bumiputera sekurang-kurangnya sebanyak 80 peratus dan bukannya 30 peratus seperti kebiasaan sebelum ini.

“Saya percaya bahawa golongan profesional tempatan telah mempunyai cukup pengalaman dan kelayakan untuk melaksanakan projek MRT3 setelah terlibat dengan projek-projek besar sebelum ini seperti MRT, LRT dan kereta api.

“Di samping dapat mengurangkan kos projek, perunding tempatan juga pastinya akan lebih memahami keadaan geotechnical, kesan cuaca dan sosial budaya tempatan bagi menepati kehendak reka bentuk yang sesuai bagi tujuan kegunaan, operasi dan penyelenggaraan MRT3,” katanya dalam satu kenyataan, hari ini.

Dalam pada itu, beliau mencadangkan supaya produk tempatan yang setanding dengan produk luar negara diutamakan penggunaannya di bawah pantauan ketat MRT Corp dalam melaksanakan projek tersebut.

Katanya, ia supaya perkembangan teknologi di dalam negara sentiasa bertambah baik.

Selain itu, Idris berkata, kementerian yang diterajui Datuk Seri Wee Ka Siong itu juga diminta untuk memastikan projek ini tidak dimonopoli oleh syarikat-syarikat besar sama ada dari dalam atau luar negara semata-mata.

Tegasnya, ia hendaklah diuruskan sendiri oleh MRT Corp dan membahagikannya kepada beberapa skop sederhana dan kecil mengikut kesesuaian yang sepatutnya.

“Ia juga bertujuan supaya lebih banyak peluang diberikan kepada perunding dan kontraktor yang berkapasiti kecil dan sederhana untuk terlibat sama tanpa menjejaskan kualiti penghasilan MRT3,” katanya.

Pada masa sama, beliau juga mahu capaian manfaat projek ini diperluaskan kepada keseluruhan rakyat Malaysia dengan memperbanyakkan reka bentuk dalaman serta hiasan stesen dan koc MRT bercirikan nilai budaya dan hasil kraf tangan tempatan.

“Besar harapan saya untuk melihat agar projek MRT3 ini dapat memberikan 1001 kebaikan kepada rakyat dan negara Malaysia yang tercinta,” katanya.

Terdahulu, kerajaan dilaporkan bersetuju meneruskan semula projek MR3 di Lembah Klang mulai pertengahan tahun ini, selepas ditangguhkan oleh kerajaan terdahulu.

Projek MRT3 adalah kesinambungan projek infrastruktur mega yang dilaksanakan kerajaan iaitu MRT dan MRT2 untuk rangsangan ekonomi membabitkan jajaran sepanjang 40 kilometer.


UAE pusat perdagangan emas secara kotor?

DUBAI, 14 Jamadilawal 1442H, Selasa – Satu laporan baru mengatakan bahawa Emiriah Arab Bersatu (UAE) dalam beberapa tahun kebelakangan ini telah menjadi pusat perdagangan emas kotor, dengan pengawasan peraturan yang lemah hingga membolehkan penyeludupan logam berharga itu dari zon konflik ke negara Teluk Parsi.

Portal berita Middle East Eye (MEE) melaporkan bahawa UAE, khususnya Dubai, telah menjadikan dirinya sebagai salah satu pasar emas terbesar dan paling cepat berkembang sementara ia tidak mempunyai emas tempatan untuk digali.

Import emas UAE meningkat 58 peratus setahun kepada lebih daripada AS$27 bilion (RM109 bilion) pada tahun 2018, menurut data yang disusun oleh Observatory for Economic Complexity.

Emas juga merupakan eksport terbesar UAE selepas minyak, mencecah AS$17.7 bilion (RM71.6 bilion) pada tahun 2019. Ia telah menjadi barang perdagangan luaran bernilai tertinggi Dubai.

The Sentry – pasukan penyiasat mendapati bulan lalu bahawa 95 peratus emas secara rasmi dieksport dari Afrika Tengah dan Timur, sebahagian besarnya ditambang di Sudan, Sudan Selatan, dan Republik Afrika Tengah dan Republik Demokratik Kongo, berakhir di Dubai.

“Sebilangan besar emas dari negara konflik diseludup ke negara jiran dan kemudian dieksport ke Dubai,” kata Sasha Lezhnev, wakil pengarah dasar di The Sentry.

Ketua penyelidikan dan analisis, untuk pakar strategi I.R.Consilium, David Soud berkata: “Emas juga keluar dari Amerika Selatan, dan pusatnya meningkat Dubai. Setelah emas masuk ke Dubai, hampir mustahil untuk memastikan dari mana asalnya dan dalam keadaan apa.”

Awal bulan ini, Pejabat Dalam Negeri dan Perbendaharaan UK dalam laporan menyebut UAE sebagai bidang kuasa yang terdedah kepada pencucian wang oleh rangkaian jenayah kerana kemudahan emas dan wang tunai dipindahkan ke seluruh negara.

Selain Dubai, Switzerland dipercayai turut bermain dengan perdagangan emas secara kotor itu, dan bahkan darah, di ‘tangannya’.

“Bukan hanya Dubai, tapi juga Switzerland. Switzerland mendapat sejumlah besar emas dari Dubai,” kata Pengarah dasar, di Global Financial Integrity (GFI) di Washington, Lakshmi Kumar.

“Switzerland mengatakan bahawa mereka tidak mendapat emas dari negara-negara tertentu (yang berkait dengan emas dari negara konflik), tetapi sebaliknya dari Dubai.

“Namun emas di Dubai berasal dari negara-negara (konflik)ini. Dubai adalah masalah, tetapi tangan Swiss sama-sama kotor kerana mereka tidak dapat ‘memotong’ Dubai daripada pasaran.” – Agensi


Segera robohkan tugu haram komunis MPAJA di Nilai

BANGI, 16 Ramadan 1442H, Rabu – Pemerhati politik, Prof Dr Mohd Ridhuan Tee Abdullah menuntut tugu komunis Malayan People Anti-Japanese Army (MPAJA) yang dibina secara haram di Taman Peringatan Nilai segera dirobohkan.

Beliau mendesak tindakan itu setelah Majlis Perbandaran Kajang (MPKj) merobohkan monumen Mao Tze Tung yang turut dibina secara haram di Taman Peringatan Nirwana, Semenyih.

Menyambut baik tindakan MPKj itu, Prof Mohd Ridhuan Tee mempersoalkan, bilakah Majlis Perbandaran Nilai juga mahu mengambil langkah sama, memandangkan tugu berkenaan dibina secara haram pada 1996.

“Sampai bila kita harus biarkan rakyat negara ini, terutamanya ultra kiasu terus mengagung-agungkan komunis? Kepada ultra kiasu komunis itu adalah pejuang seperti mana mereka mendewakan Mao Tze Tung.

“Mana lebih bahaya daripada patung Mao Tze Tung atau patung komunis MPAJA? Sudah tentu MPAJA lebih bahaya,” katanya.

Justeru, beliau berkata, sudah sampai masanya semua pihak mengambil serius mengenai perkara ini kerana pemikiran komunis MPAJA sedang menguasai generasi dahulu dan diturunkan sehingga kini.

“Sebab itu, kita lihat perangai dan tingkah laku komunis terus-menerus menganggu-gugat pembinaan negara bangsa yang kita idam-idamkan.

“Silibus sejarah sekolah persendirian Cina masih mengagungkan komunis. Komunis dilihat sebagai pejuang menentang Jepun,” katanya.

BACA PENUH ULASAN PROF DR RIDHUAN TEE ABDULLAH DI RUANGAN PENDAPAT ISMAWEB.NET


Buat ujian saringan, cegah kanser dari awal

KUALA LUMPUR, 22 Jamadilakhir 1442H, Khamis – Kementerian Kesihatan (KKM) meminta orang ramai melakukan ujian saringan serta dinasihatkan supaya mengenali tanda dan gejala awal kanser bagi mengelakkan ia lewat dikesan selain peluang untuk sembuh yang lebih baik.

Ketua Pengarah Kesihatan, Tan Sri Dr Noor Hisham Abdullah berkata, pengesanan awal serta rawatan yang cepat dan berkesan memberi peluang yang baik kepada pesakit untuk sembuh.

“Peratus keseluruhan kes kanser yang dikesan lewat (peringkat III dan IV) meningkat daripada 58.7 peratus pada 2001 hingga 2011 kepada 63.7 peratus pada 2012 hingga 2016.

“Situasi ini adalah membimbangkan dan perlu diberi perhatian sewajarnya,” katanya dalam kenyataan sempena Hari Kanser Sedunia hari ini.

Sambutan Hari Kanser Sedunia pada 4 Feb bertemakan ‘I Am and I Will’ (Saya Akan dan Saya Boleh), bertujuan mengajak orang ramai untuk menyokong dan sama-sama mengambil bahagian dalam usaha mencegah dan mengawal penyakit kanser.

Susulan itu, Dr Noor Hisham berkata KKM sentiasa komited dalam menggalakkan orang ramai supaya mengamalkan gaya hidup sihat.

“KKM juga menyediakan perkhidmatan immunisasi Human Papilloma Virus (HPV) untuk murid sekolah perempuan di tingkatan satu bagi mencegah kanser serviks dan immunisasi Hepatitis B kepada bayi bagi mencegah kanser hati.

“KKM turut menyediakan perkhidmatan saringan kanser payudara, kolorektal, serviks dan mulut di seluruh negara secara percuma atau mendapatkannya di kemudahan swasta dengan kadar bayaran tertentu manakala bagi pesakit yang telah disahkan menghidap kanser, mereka perlu mendapatkan rawatan dengan segera,” katanya.

Tambah Dr Noor Hisham, KKM amat prihatin dengan kesihatan dan kesejahteraan pesakit kanser terutamanya semasa pandemik COVID-19.

“Ini kerana pesakit kanser mempunyai sistem daya tahan yang rendah berbanding dengan orang lain dan lebih berisiko untuk mendapat jangkitan yang serius.

“Oleh itu, KKM mengambil langkah kawalan yang ketat di semua kemudahan kesihatan bagi memastikan prosedur operasi standard (SOP) dilaksanakan semasa janji temu dan rawatan pesakit kanser selain memastikan mereka menerima rawatan sewajarnya mengikut jadual yang ditetapkan,” katanya.

Menurutnya, kanser merupakan satu daripada penyakit kronik yang ditakuti dan boleh memberi impak negatif yang tinggi kepada pesakit, keluarga dan negara.

Beliau berkata, jumlah kes kanser meningkat sebanyak 11 peratus pada tahun 2012 hingga 2016 berbanding tahun 2007 hingga 2011.

“Tiga jenis kanser yang paling kerap berlaku di negara ini ialah kanser payudara dengan 19 peratus diikuti kanser kolorektal atau usus besar (13.5 peratus) dan kanser paru-paru (9.8 peratus).

“Dalam kalangan lelaki, kanser kolorektal merupakan kanser yang paling kerap berlaku iaitu 16.9 peratus dan dalam kalangan wanita pula adalah kanser payudara (33.9 peratus),” katanya.

Jelasnya, satu pertiga kematian kanser adalah dikaitkan dengan amalan berisiko iaitu berat badan berlebihan, kurang pengambilan buah-buahan dan sayur-sayuran, kurang melakukan aktiviti fizikal, pengambilan tembakau atau merokok serta pengambilan alkohol.

“Pengambilan tembakau merupakan faktor risiko paling penting untuk kejadian kanser dan menyumbang kepada 22 peratus kematian akibat kanser,” katanya. – Bernama


Agong ucap tahniah kepada 2 kadet bakal sertai akademi tentera AS

KUALA LUMPUR, 22 Syawal 1442H, Khamis  – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada dua kadet dari Malaysia atas kejayaan mereka dipilih memasuki Akademi Tentera Amerika Syarikat (AS) pada tahun ini.

Selaku Pemerintah Tertinggi Angkatan Tentera Malaysia, Seri Paduka Baginda menzahirkan rasa sukacita dan bangga atas kejayaan yang dicapai oleh Mohamad Khairel Adha Mohad Khairee dan Nicholas Ong Yong Xen itu.

“Al-Sultan Abdullah berbangga kerana mereka berdua dipilih daripada calon dari seluruh dunia yang bersaing untuk mendapatkan tempat di akademi tersebut.

“Kejayaan ini juga membuktikan lagi bahawa kita mampu bersaing dan berjaya di peringkat antarabangsa, sekali gus mengharumkan nama Malaysia,” demikian menurut kenyataan yang dimuat naik di laman Facebook Istana Negara hari ini.

Yang di-Pertuan Agong turut menzahirkan harapan kejayaan mereka berdua menjadi sumber inspirasi kepada seluruh rakyat Malaysia, khususnya golongan belia, untuk bekerja keras dan berusaha mencapai kejayaan cemerlang dalam bidang masing-masing.

Baginda turut menzahirkan ucapan selamat maju jaya kepada kedua-dua kadet berkenaan dalam menimba ilmu dan pengalaman seumur hidup ini di akademi tersebut.

“Seri Paduka Baginda mendoakan semoga mereka berdua dilimpahi kejayaan cemerlang dan menggunakan pengalaman serta ilmu yang diperoleh di akademi tersebut untuk berbakti kepada negara yang kita cintai bersama ini,” demikian menurut kenyataan itu.

Semalam, Kedutaan Amerika Syarikat mengumumkan kejayaan kedua-dua kadet itu dengan Mohamad Khairel Adha akan memasuki Akademi Tentera Udara Amerika Syarikat, manakala Nicholas Ong Yong Xen pula ke Akademi Tentera Laut Amerika Syarikat.

Upacara penghantaran secara maya dua kadet tersebut akan disiarkan menerusi laman Facebook kedutaan itu pada 9 Jun ini bermula 9 pagi. -Bernama


PRN Kelantan: PAS hantar lebih 100 nama untuk tapisan Majlis Syura Ulama

KOTA BHARU, 2 Zulhijjah 1444H, Rabu – PAS Kelantan telah menghantar senarai nama lebih 100 calon yang berkelayakan bagi mewakili parti itu untuk bertanding di 39 kerusi Dewan Undangan Negeri (DUN) pada Pilihan Raya Negeri (PRN) nanti.

Setiausaha PAS Kelantan, Wan Roslan Wan Hamat berkata, setiap DUN telah menghantar antara tiga hingga lima nama calon kepada pimpinan parti peringkat negeri.

“Dalam senarai itu ada juga dihantar nama penyandang kerusi DUN. Kita tidak mensyaratkan jumlah calon tetapi purata setiap DUN menghantar antara tiga hingga lima nama.

“Senarai nama itu telah dibawa untuk tapisan di peringkat Majlis Syura PAS,” katanya ketika ditemui pemberita di pejabatnya di Kota Darul Naim di sini hari ini.

Mengulas lanjut, Wan Roslan yang juga Pengerusi Jawatankuasa Belia, Sukan Dan Badan Bukan Kerajaan (NGO) Negeri berkata dalam senarai nama yang dihantar itu, PAS meletakkan calon yang terdiri daripada pelbagai bidang pekerjaan seperti teknokrat, profesional dan ulama.

“Dalam senarai nama yang dihantar ada kira-kira 30 peratus calon muka baru. Senarai itu turut meletakkan calon wanita,” katanya.

Ketika ditanya jika ada penyandang yang tidak akan mempertahankan kerusi pada PRN nanti, Wan Roslan mengakui ada yang menawarkan diri untuk tidak bertanding namun beliau tidak mendedahkan nama ADUN terbabit.

Sementara itu Wan Roslan turut mengesahkan PAS akan bertanding di 39 kerusi DUN manakala rakan sekutu dalam Perikatan Nasional (PN) iaitu Bersatu akan menentang Barisan Nasional (BN) di enam kerusi.

PAS menguasai DUN Kelantan dengan 37 kerusi, Barisan Nasional (tujuh) dan Bersatu (satu).

DUN Kelantan akan dibubarkan esok bagi memberi laluan kepada PRN dalam tempoh 60 hari. -Bernama


Najib gesa 5 pemimpin tertinggi UMNO bantu Ismail tentu tarikh PRU15

KUALA LUMPUR, 1 Zulkaedah 1443H, Rabu – Datuk Seri Najib Razak berkata, lima pemimpin tertinggi UMNO perlu membantu Perdana Menteri, Datuk Seri Ismail Sabri Yaakob membuat keputusan tepat mengenai bila Pilihan Raya Umum ke-15 (PRU15) perlu diadakan.

Pengerusi Lembaga Penasihat Barisan Nasional (BN) itu merujuk kepada Presiden, Timbalan Presiden dan tiga Naib Presiden UMNO.

“Oleh kerana pertaruhannya terlalu tinggi, keputusan yang betul mesti dibuat, ia mengenai masa depan kita,” katanya semasa berucap pada konvensyen BN di Pusat Dagangan Dunia KL, hari ini.

Bekas Perdana Menteri itu mengakui PRU14 sepatutnya diadakan selepas Malaysia menjadi tuan rumah Sukan Asia Tenggara pada Ogos 2017.

“Jika ia (pilihan raya) selesai, mungkin kita boleh menang besar. Tetapi kerana tekanan tertentu, kita menangguhkan panggilan pilihan raya dan kita (Barisan) tewas,” katanya.

Ahli Parlimen Pekan itu berkata, BN perlu mengambil kesempatan daripada kekacauan dalam pembangkang untuk mengadakan pilihan raya.

“Sementara mereka berada dalam keadaan kucar-kacir, Barisan semakin kuat. Kami mungkin mempunyai masalah, tetapi kami lebih kuat sekarang,” katanya.

Sebelum ini, Ismail Sabri menyatakan bahawa beliau tidak tergesa-gesa untuk mengadakan pilihan raya dalam masa terdekat, bertentangan dengan spekulasi bahawa ianya mungkin diadakan sebelum akhir tahun.

Beliau dalam temu bual dengan Nikkei Asia pada Selasa (31 Mei) berkata, peningkatan kos makanan dan perbelanjaan sara hidup lain adalah antara puncanya.

Penggal Parlimen semasa berakhir pada Jun tahun depan.

Kerajaan dan pembangkang telah menandatangani perjanjian kerjasama dwipartisan, yang antara lain menggesa agar Parlimen tidak dibubarkan sebelum 31 Julai bagi membolehkan tempoh kestabilan politik.

Bagaimanapun, UMNO, parti komponen terbesar dalam BN mendesak supaya pilihan raya umum diadakan.


4 lagi jemaah tabligh Malaysia di India tiba di tanah air

BANGI, 21 Rabiulawal 1442H, Sabtu – Empat lagi ahli jemaah tabligh rakyat Malaysia yang selesai menjalani proses perbicaraan di Bihar, India telah selamat tiba di tanah air semalam, menurut Kementerian Luar Negeri.

Sehingga kini, kementerian itu telah berjaya membawa pulang seramai 180 daripada 189 ahli jemaah tabligh yang berada di India, termasuk 176 orang menerusi siri Misi Bantuan Kemanusiaan dan Bencana (HADR) sejak Julai lalu.

Timbalan Menteri Luar Negeri, Datuk Kamarudin Jaffar berkata, semua jemaah tabligh yang dibawa pulang ke tanah air diwajibkan menjalani kuarantin selama 14 hari di Stesen Kuarantin (QS), selaras dengan peraturan yang ditetapkan oleh kerajaan Malaysia.

“Dengan kepulangan empat ahli jemaah tabligh ini, masih terdapat seramai sembilan ahli jemaah tabligh rakyat Malaysia di India sedan menjalani prosedur perundangan di Bihar, India.

“Kementerian Luar Negeri, menerusi Perwakilan Malaysia di New Delhi akan terus memantau perkembangan kes ini secara rapat dan bekerjasama dengan pihak berkuasa tempatan bagi menyelaras usaha membawa pulang baki mereka sejurus selepas pembebasan mereka kelak,” katanya dalam kenyataan, hari ini.

Serentak itu, Kementerian Luar Negeri mengucapkan terima kasih kepada semua agensi kerajaan yang terlibat, terutama Agensi Pengurusan Bencana Negara (NADMA) dan Kementerian Kesihatan (KKM) atas kerjasama serta komitmen menjayakan misi berkenaan.

“Kerajan Malaysia turut mengucapkan terima kasih kepaa Kerajaan India yang terus membantu urusan kepulangan mereka,” katanya.


Cacar monyet: Malaysia belum bercadang tutup sempadan

MELAKA, 27 Syawal 1443H, Sabtu – Kerajaan tidak bercadang untuk menutup pintu sempadan negara ketika ini walaupun terdapat kes jangkitan cacar monyet di beberapa negara lain selain Afrika.

Timbalan Menteri Kesihatan Datuk Dr Noor Azmi Ghazali berkata kerajaan telah mengetatkan saringan kesihatan di semua pintu masuk negara terutama bagi pengembara dari negara yang mempunyai kes penyakit cacar monyet.

Katanya, langkah itu adalah untuk memastikan penyakit itu dapat dibendung daripada memasuki Malaysia.

“Kita telah beri taklimat kepada semua petugas Kementerian Kesihatan berhubung perkara ini dan akan memperkasakan kawalan daripada segenap aspek dan sekiranya simptom dikesan, langkah pengasingan awal akan dilakukan di pintu masuk negara.

“Selain itu unit makmal KKM sudah bersedia melaksana kajian bagi membendung penularan virus berkenaan,” katanya kepada pemberita di sini hari ini.

Terdahulu beliau menyempurnakan Majlis Penutup Persidangan Kajian Kematian Peri-operatif (POMR) Kebangsaan Kali ke-7 yang turut dihadiri Pengerusi Persatuan POMR Datuk Dr Fitjerald Henry dan Pengarah Kesihatan negeri Dr Rusdi Abd Rahman.

Selain itu, Noor Azmi berkata negara memerlukan lebih ramai pakar geriatrik dan psikiatri pada masa akan datang berikutan pertambahan warga emas dan pesakit mental.

Beliau berkata Malaysia dijangka mencapai status negara menua susulan trend penurunan bilangan kelahiran, selain impak kepada kesihatan mental akibat pandemik COVID-19 dan lain-lain masalah.

“Bagaimanapun kita tidak menghadapi kekurangan masalah kepakaran yang serius termasuk dalam bidang-bidang kesihatan lain, seperti pembedahan dan sebagainya,” katanya.

Katanya kerajaan juga sentiasa berusaha untuk menyediakan kepakaran dalam pelbagai bidang, seiring peredaran masa bagi memastikan perkhidmatan terbaik dalam kesihatan dapat diberikan kepada rakyat. – Bernama


Bukit Melaka penanda aras baharu tukar nama jalan berunsur penjajah

Oleh Ainul Illia Meor Suzurudin

BANGI, 1 Syaaban 1443H, Jumaat – BERJASA melihat kejayaan penukaran nama Bukit St Paul kepada nama asalnya, Bukit Melaka baru-baru ini sebagai penanda aras baharu dalam menggantikan nama-nama tempat lain yang berunsurkan penjajah.

Presiden BERJASA, Ustaz Zamani Ibrahim berkata, partinya menyokong penuh usaha mengembalikan semula nama asal Bukit Melaka dan menyifatkan ia antara makna sebenar kemerdekaan.

“Pengembalian semula kepada nama asal adalah satu tanda aras yang perlu dicontohi, semua pemimpin politik sama ada pihak kerajaan atau pembangkang mesti menyokong usaha murni yang telah dicetuskan oleh gerakan Islam, Ikatan Muslimin Malaysia (ISMA) sebelum ini,” katanya ketika dihubungi Ismaweb.net, hari ini.

Dalam pada itu, BERJASA juga mengharapkan setiap nama jalan dan taman di negara ini mengangkat nama-nama bercirikan Melayu.

“Kerajaan mesti mengangkat nama-nama Melayu ini dan jangan menyerahkan bulat-bulat kepada kehendak pihak pemaju semata-mata.

“Kita memang sudah merdeka tetapi masih tidak berani untuk mengembalikan nama asal yang sudah ditukar oleh penjajah dan masih membiarkan pihak pemaju meletakkan nama taman sesuka hati atas alasan komersial,” katanya.

Sementara itu, Ustaz Zamani turut memberi amaran kepada parti rasis dan cauvinis DAP agar tidak menjadi lidah penyambung kepada penjajah dengan cuba untuk mempersoalkan pengembalian semula nama asal Bukit Melaka.

“Bukan hanya Bukit Melaka malah semua nama yang telah ditukar oleh penjajah, DAP mesti tunjukkan ketaatan kepada negara dan mengangkat nama nama Melayu di semua tempat, taman dan jalan,” katanya.

Terdahulu, Pengurus Besar Perbadanan Muzium Melaka (PERZIM), Mohd Nasruddin Rahman berkata, pihaknya sudah pun memasang papan tanda pengenalan atau papan arah yang menamakan ianya sebagai Bukit Melaka (Bukit St Paul).

Katanya, PERZIM telah melengkapkan kertas kerja bagi menukar kepada nama asal Bukit Melaka dan tindakan kelulusan kerajaan negeri nanti.

“Cadangan menukar nama Bukit Melaka ini sudah dibawa ke pengetahuan kerajaan negeri cuma tinggal untuk mewartakan nama asalnya sahaja,” katanya.


Ketua PBB lantik Heyzer dari Singapura sebagai utusan khas ke Myanmar

NEW YORK, 19 Rabiulawal 1443H, Selasa – Setiausaha Agung Pertubuhan Bangsa-bangsa Bersatu (PBB) António Guterres pada Isnin melantik Noeleen Heyzer dari Singapura sebagai utusan khasnya yang baharu ke Myanmar, kata pejabat akhbarnya.

Heyzer menggantikan Christine Schraner Burgener dari Switzerland, menurut Xinhua.

Heyzer ialah ahli Lembaga Penasihat Peringkat Tinggi Setiausaha Agung PBB mengenai Pengantaraan. Beliau merupakan wanita pertama yang berkhidmat sebagai setiausaha eksekutif Suruhanjaya Ekonomi dan Sosial PBB untuk Asia dan Pasifik dari 2007-2014.

Beliau pernah berkhidmat sebagai penasihat khas setiausaha agung PBB ke Timor-Leste dari 2013 hingga 2015. Pada 2008-2009, beliau bekerjasama erat dengan ASEAN, kerajaan Myanmar dan PBB dalam usaha pemulihan selepas Taufan Nargis dan mengetuai dialog dengan pemimpin Myanmar mengenai pembangunan dan pengurangan kemiskinan. – Bernama


Kanak-kanak lelaki lemas, kereta terbabas ke dalam tali air

IPOH, 15 Syaaban 1443H, Jumaat – Seorang kanak-kanak lelaki berusia lima tahun ditemukan lemas akibat terperangkap di dalam kereta, selepas kenderaan yang dinaikinya itu terbabas ke dalam tali air di Kilometer 32 Jalan Bota Kiri-Ulu Dedap dekat Kampung Gajah.

Ketua Polis Daerah Perak Tengah, Supt Barudin Wariso berkata, dalam kejadian jam 5.30 petang itu, mangsa Muhamad Harith Sulayman Mohd Hanis disahkan meninggal dunia, manakala ibunya, 30, serta adik perempuannya, 4, tidak mengalami kecederaan.

“Siasatan awal mendapati kemalangan dipercayai berlaku apabila kereta jenis Honda City yang dipandu ibunya dalam perjalanan dari Malim Nawar ke Ulu Dedap, telah hilang kawalan akibat terlanggar air bertakung, lalu terbabas ke kanan jalan dan masuk ke tali air,” katanya dalam satu kenyataan malam tadi.

Barudin berkata, mayat kanak-kanak itu dibawa ke Hospital Changkat Melintang untuk bedah siasat.

Sementara itu, Jurucakap Jabatan Bomba dan Penyelamat Perak berkata, pihaknya berjaya menemukan mangsa pada jam 8.12 malam tadi.

“Setibanya jentera di lokasi kami mendapati sebuah kereta dinaiki tiga mangsa tersebut terbabas ke dalam tali air berkedalaman 3.65 meter. Bagaimanapun ibu dan adik perempuannya (Muhamad Harith Sulayman) telah diselamatkan oleh orang awam terlebih dahulu,” katanya. – Bernama


Gurauan rogol: Dua portal lapor tajuk berita mengelirukan

BANGI, 15 Ramadan 1442H, Selasa – Polis Diraja Malaysia (PDRM) menegaskan bahawa dua portal tempatan telah mengeluarkan tajuk berita yang mengelirukan berhubung kenyataan Timbalan Ketua Polis Negara, Datuk Seri Acryl Sani Abdullah Sani mengenai isu gurauan rogol, semalam.

Salah sebuah portal berita terbabit menyiarkan berita bertajuk Timbalan IGP sifatkan ugutan rogol ‘mungkin gurauan rakan sedarjah’.

Manakala sebuah lagi portal berita menyiarkan tajuk ‘Pelajar wanita dihina diugut rogol, Acryl Sani: Rakan sekelas mungkin bergurau.’

Urus Setia Ketua Polis Negara (Komunikasi Korporat) Bukit Aman, Superintendan Skandaguru Anandan berkata, tajuk berita berkenaan amat mengelirukan kerana tidak memberi gambaran tepat kenyataan sebenar dibuat ketika sidang media pada 26 April lalu.

“Laporan yang hanya merujuk kepada sebahagian respon dan menggambarkannya sebagai intipati kenyataan tindakan tidak bertanggungjawab.

“Ia boleh menimbulkan kegusaran masyarakat, mencemar kredibiliti polis serta mewujudkan spekulasi negatif terhadap mangsa dalam kes tersebut,” katanya seperti dilapor media tempatan hari ini.

Dalam pada itu, Skandaguru berkata, tiada mana-mana aspek dalam kes itu dianggap gurauan kerana polis memandang serius setiap laporan diterima.

Katanya, pihak polis malah memberi komitmen menjalankan siasatan terperinci.

“Kebertanggungjawaban pihak media dalam melaporkan kes sebegini amat diperlukan bagi mengelak persepsi salah terbentuk dalam kalangan masyarakat, sebelum proses siasatan diselesaikan,” katanya.


Erdogan ibarat khalifah tidak rasmi

BANGI, 13 Rabiulawal 1442H, Jumaat – Tanpa kita sedar, umat Islam ketika ini memiliki seorang pemimpin berstatus ‘khalifah tidak rasmi’ yang berjaya mengimbangi keangkuhan material, ketenteraan dan ideologi Barat.

Pemimpin itu berjaya mengimbangi antara kuasa ketenteraan Amerika Syarikat (AS) dan Russia, menangani sekatan ekonomi Washington, memupuk perjanjian perdagangan bebas sesama negara Islam, mengusahakan kestabilan Syria dan Libya serta memperjuangkan pembebasan Palestin daripada Zionis.

Tidak lain dan tidak bukan, pemimpin Islamis itu ialah Presiden Turki, Recep Tayyip Erdogan yang berjaya mengembalikan semula status tapak bersejarah Hagia Sophia di Istanbul sebagai masjid.

Penyelidik PhD di Faculty of Governance and Global Affairs, Leiden University, Belanda, Abdul Muein Abadi berkata, terkini Erdogan kembali kehadapan mempertahankan kemuliaan junjungan besar Nabi Muhammad ﷺ daripada penghinaan berterusan pemimpin sekular Perancis, Emmanuel Macron.

“Presiden Turki itu mengecam Presiden Perancis sebagai ‘memerlukan rawatan mental’ atas sikap permusuhannya terhadap Islam. Malah, Erdogan juga menggerakkan usaha memboikot produk Perancis,” katanya menulis di Sinar Harian.

Dalam pada itu, beliau berkata, selepas runtuhnya Khilafah Uthmaniyyah hampir 100 tahun lalu, umat Islam di seluruh dunia ibarat anak ayam kehilangan ibu.

Walaupun dikurniakan kekayaan sumber, populasi dan wilayah luas, Muein berkata, umat Islam berterusan menjadi hamba imperialis secara bergilir-gilir.

Jelasnya, maruah dan wilayah umat Islam dipijak dengan dahsyat oleh para imperialis – hingga ke tahap sebahagian umat Islam sendiri turut berasa malu dan hina dengan Islam, al-Quran, sunnah dan alim ulama.

“Dalam tempoh ketiadaan khalifah, kiblat pertama umat Islam di Masjid al-Aqsa, Baitulmaqdis Palestin telah dijajah Yahudi Zionis.

“Wilayah dan hasil bumi umat Islam pula diagih-agihkan sesama imperialis dengan bantuan tali barut rejim tempatan dalam kalangan umat Islam sendiri yang kenyang dengan habuan duniawi yang sedikit,” katanya.

Lebih menyedihkan, apabila pandangan alam Islam diganti alam sekular yang didominasi material tanpa pertimbangan dosa pahala.

Akibatnya, kekuasaan sistem kewangan AS dengan ‘petrodollar’ yang menggantikan sistem tambatan nilai wang dengan nilai emas Bretton Woods menyaksikan majoriti pemimpin dunia Islam pasca-Khilafah ibarat lembu kenyang.

Muein berkata, hasil persekongkolan mereka dengan pelaburan sistem riba ‘petrodollar’ – diperkukuhkan dengan sokongan politik dan ketenteraan Barat meskipun rekod hak asasi manusia mereka cukup buruk – pemimpin umat Islam ini memekakkan telinga dan membutakan mata terhadap penjajahan sistematik Zionis.

Bahkan penghinaan berterusan terhadap agama Islam termasuklah kepada imej Rasulullah ﷺ.

“Namun, hari ini Erdogan menebus kembali ‘dosa-dosa’ pemimpin umat Islam pasca-Khilafah. Tidak hanya beretorik, Presiden Turki itu bertindak dengan sebenar-benarnya melalui kuasa ekonomi, politik dan ketenteraan.

“Di sebalik segala kekangan dalam sistem sekular Turki warisan Mustafa Kamal Attaturk, ditambah pula dengan hegemoni global AS pasca-Perang Dingin, Erdogan dengan ijtihad politik berhasil menterjemahkan visi Islamis dalam dasar luar Turki sejak tahun 2003,” katanya.


Kemasukan UA: Pelajar lepasan STPM boleh semak mulai hari ini

BANGI, 21 Safar 1445H, Khamis – Pelajar lepasan Sijil Tinggi Persekolahan Malaysia (STPM) dan sijil setaraf boleh menyemak keputusan permohonan ke universiti awam (UA) bagi sesi akademik 2023/2024 mulai hari ini.

Kementerian Pengajian Tinggi (KPT) berkata, keputusan boleh disemak secara dalam talian mulai hari ini, 7 September 2023 bermula 12 tengah hari hingga 16 September 2023, 5 petang ini.

Katanya, semakan boleh dibuat menerusi pautan https://jpt.utm.my; https://jpt.uum.edu.my; https://jpt.unimas.my; https://jpt.ums.edu.my dan https://jpt.umt.edu.my serta melaiui Aplikasi Mobile UPUPocket di telefon pintar.

“Pengesahan setuju termasuk tolak tawaran bermula pada 8 September hingga 16 September 2023 di laman web rasmi UA.

“Surat tawaran rasmi pula akan dikeluarkan oleh UA kepada yang berjaya dan boleh dicetak mulai 26 September 2022 setelah calon membuat pengesahan setuju terima tawaran dalam tempoh yang dinyatakan,” katanya dalam kenyataan hari ini.

Hanya pemohon yang tidak berjaya mendapat tawaran program pengajian sahaja boleh mengemukakan permohonan rayuan melalui UPUOnline bagi kemasukan ke UA dalam tempoh 10 hari mulai hari ini.

Katanya lagi, semua tawaran tempat bagi Sesi Akademik 2023/2024 adalah muktamad dan sebarang permohonan pertukaran program pengajian dan UA adalah tidak dibenarkan.

“Dasar pemilihan rayuan adalah tertakluk kepada kekosongan tempat yang ditawarkan mengikut program pengajian selepas pendaftaran pelajar baharu selesai dilaksanakan,” katanya.


Hamas kecam serangan pengganas Israel di Baitulmaqdis

BAITULMAQDIS, 21 Ramadan 1442H, Isnin – Pergerakan Perjuangan Islam Palestin (Hamas)  mengecam keras serangan pengganas Israel di Baitulmaqdis.

Dalam satu kenyataan, Hamas menyifatkan serangan terhadap jemaah Muslim di perkarangan Masjid al-Aqsa dan serangan ke atas penganut Kristian di Kota Lama Baitulmaqdis membuktikan  rejim Israel sangat rasis.

Justeru, Hamas meminta masyarakat antarabangsa mengambil tindakan tegas terhadap pencerobohan Israel dan menghukum rejim Tel Aviv atas pelanggaran berulang terhadap undang-undang antarabangsa.

Gerakan Islam itu juga berikrar untuk terus mempertahankan penentangan bersenjata terhadap pengganas Israel selagi kesucian Palestin dilanggar secara sistematik.

Baitulmaqdis baru-baru ini menyaksikan ketegangan yang semakin meningkat ketika rakyat Palestin menghadapi tindakan pencerobohan oleh tentera dan peneroka Israel.

Ketegangan itu mencetuskan tunjuk perasaan di Tebing Barat yang dijajah dan Semenanjung Gaza yang dikepung.

Bab al-Amoud (Gerbang Damsyik) di Kota Lama al-Quds menjadi tempat keganasan oleh tentera Israel terhadap rakyat Palestin sejak beberapa minggu kebelakangan ini.

Wilayah lain di Kota Lama juga mengalami pertempuran dalam beberapa minggu ini.

Khamis lalu, ratusan penceroboh Israel turun ke jalanan di Kota Lama, melaungkan ‘Kematian kepada Arab’ dan ‘Orang Arab keluar’ serta menyerang penduduk Palestin.

Mereka melakukan demonstrasi kononnya mendakwa untuk ‘mengembalikan martabat Yahudi.’ – Agensi


24 kematian akibat COVID-19, tertinggi setakat ini

KUALA LUMPUR, 26 Jamadilakhir 1442H, Isnin – Negara merekodkan 24 kematian harian akibat COVID-19 dalam tempoh 24 jam lalu, angka tertinggi setakat ini, menjadikan jumlah terkumpul kematian kerana jangkitan itu sebanyak 896 kes.

Ketua Pengarah Kesihatan, Tan Sri Dr Noor Hisham Abdullah menerusi Twitter rasmi beliau hari ini berkata, 21 kematian adalah warganegara.

Beliau berkata, angka kumulatif kes COVID-19 di negara ini pula kini berjumlah 245,552 kes, selepas 3,100 kes harian baharu dilaporkan dengan 3,099 daripadanya merupakan jangkitan tempatan.

Kes aktif dengan kebolehjangkitan ialah sebanyak 51,977 kes, manakala kes yang ditempatkan di unit rawatan rapi (ICU) pula seramai 282 orang dengan 134 memerlukan bantuan pernafasan, katanya.

Selangor terus merekodkan jumlah kes harian baharu tertinggi iaitu 1,196 diikuti Johor (490 kes) dan Melaka (344 kes).

Sementara itu dalam kenyataannya, Dr Noor Hisham berkata, sebanyak 29 kes dilaporkan berkait kluster di lokap, depot tahanan imigresen dan penjara, merangkumi DTI Sepang 2 dengan sembilan kes, Penjara Kepayan (6), Tembok Renggam (4), Tembok Sungai Udang (3), Penjara Seberang Perai (3), Penjara Jalan Harapan (2), Tembok Pengkalan Chepa (1) dan Tembok Bukit Besi (1).

Mengenai kes kematian baharu, beliau berkata, Selangor mencatatkan tujuh kes, masing-masing tiga kes di Sabah, Sarawak dan Kuala Lumpur, masing-masing dua kes di Perak dan Johor serta satu kes di Kelantan, Melaka, Kedah dan Pulau Pinang, dengan lingkungan umur mangsa dari 44 hingga 98 tahun.

Menurutnya, 2,340 kes sembuh dilaporkan hari ini, menjadikan jumlah keseluruhan pulih kini 192,679 kes.

Dalam pada itu, Dr Noor Hisham berkata, 13 kluster baharu dikenal pasti dengan 11 daripadanya berkait tempat kerja, serta masing-masing satu bagi kluster komuniti iaitu Sebangkoi di Sarawak dan kumpulan berisiko tinggi, Taman Bukit Petaling (Negeri Sembilan).

Kluster tempat kerja di Selangor melibatkan Jalan Teknologi, Jalan Sungai Rasa, Tapak Bina Persiaran Mokhtar dan Persiaran Hulu; Sri Menanti, Jalan Harmonium, Jalan Cyber Lima dan Laman Desaru (Johor); Lengkok Pantai (Kuala Lumpur), Kampung Tandak (Terengganu) serta Batu 38 (Sabah).

“Jumlah kluster aktif kini 451 kluster dengan 79 daripadanya mencatatkan pertambahan kes baharu pada hari ini. Kluster dengan pertambahan kes baharu tertinggi pula Kluster Industri Serkam (329 kes), Kluster Tanjung Suria (218 kes), dan Kluster Sungai Putus (166 kes),” katanya.

Beliau berkata setakat ini, 457 kluster telah tamat termasuk tiga yang diisytiharkan tamat hari ini, iaitu Kluster Kolam Permai, Kluster Timbang Dayang dan Kluster Pompod. – Bernama


Isu derma: Polis tak faham atau sengaja mahu panaskan isu?

BANGI, 4 Zulkaedah 1442H, Selasa – Pertubuhan-Pertubuhan Pembela Islam (PEMBELA) tidak teragak-agak untuk mengambil tindakan saman terhadap pihak polis sekiranya masih memanjangkan isu kutipan derma berhubung kes lima penghantar makanan, baru-baru ini.

Pengerusi PEMBELA, Haji Aminuddin Yahaya berkata, pihak kesal dengan kenyataan Ketua Polis Selangor semalam, meskipun isu berkenaan telah diperjelaskan kepada umum dan Ketua Polis Daerah Petaling Jaya.

Beliau berkata, walaupun penjelasan sudah dibuat oleh PEMBELA, namun jelas pihak polis tidak faham atau mungkin mahu memanaskan isu berkenaan.

“Bila masa pula PEMBELA kata kami kutip duit untuk bayar polis? Saya rasa orang awam pun faham yang wang dikutip adalah untuk jaminan mahkamah.

“Jaminan mahkamah bayar pada mahkamah. Apa yang susah sangat nak faham?,” katanya dalam kenyataan, hari ini.

Beliau berkata demikian mengulas kenyataan Ketua Polis Selangor, Datuk Arjunaidi Mohamed berhubung isu kutipan derma bagi kes lima penghantar makanan yang ditahan kerana dipercayai bergaduh dengan pelanggan di Sungai Way.

Arjunaidi memaklumkan pihaknya membuka kertas siasatan terhadap pertubuhan bukan kerajaan (NGO) – merujuk PEMBELA – kerana melancarkan kutipan itu walaupun tiada bayaran diperlukan untuk jaminan polis.

Sebelum ini, perkara sama juga terpalit kepada PEMBELA selepas Ketua Polis Daerah Petaling Jaya juga menyiasat mengenai kutipan derma berkenaan, namun telah diperjelaskan oleh PEMBELA dalam satu pertemuan dengan Asisten Komisioner Mohamad Fakhruddin Abdul Hamid, semalam.

“Perkara yang ‘simple’ sebegini pun polis tidak faham, apatah lagi selepas terlalu banyak penjelasan dan kenyataan dibuat. Malulah begini.

“PEMBELA sangat kesal dengan kenyataan Ketua Polis Selangor ini dan berharap agar permohonan maaf dibuat, lebih-lebih lagi perkara ini kami sudah jelaskan sendiri secara berhadapan kepada Ketua Polis Daerah Petaling Jaya semalam, rujuklah beliau.

“Jika tidak faham juga, kami terlalu banyak perkara lain yang mahu dibuat untuk ‘menghadap’ ketua polis negeri pula, hanya untuk berikan penjelasan,” katanya.


Gesa KPT ambil tindakan terhadap UMANY

Oleh Siti Hafidah Abd Ghaffar

BANGI, 17 Rabiulawal 1442H, Selasa – Kementerian Pengajian Tinggi (KPT) digesa mengambil tindakan sewajarnya ke atas Persatuan Pemuda Baharu Universiti Malaya (UMANY) – kerana didakwa mempertikaikan kuasa Yang di-Pertuan Agong dalam urusan politik negara.

Ini kerana, artikel bertajuk ‘Yang Dipertuan Agong Tidak Sepatutnya Campur Tangan Dalam Hal Ehwal Negara’ yang dimuat naik UMANY di Facebook jelas menghina dan merendahkan kedudukan Seri Paduka berhubung keputusan menolak pengisytiharan darurat.

Bukan itu sahaja, kenyataan UMANY juga didakwa mengandungi unsur menghasut, memfitnah dan fakta yang salah berkenaan kedudukan Al-Sultan Abdullah Ri’ayatuddin Al-Mustafa Billah Shah dalam menentukan kestabilan politik dan ketenteraman negara.

Menerusi surat yang ditunjukkan kepada Ismaweb.net hari ini, Pengerusi Persatuan Belia Islam Nasional (PEMBINA) Kuala Lumpur, Rais Abdul Rahman berkata, sikap yang diperlihatkan UMANY jelas menunjukkan mereka tidak menjiwai Rukun Negara dan tidak menghormati Perlembagaan Persekutuan.

Katanya, dari sudut undang-undang, kenyataan UMANY menyalahi Akta Hasutan, Seksyen 4(1) – mendatangkan kebencian atau penghinaan terhadap mana-mana Raja atau kerajaan, selain menyalahi Akta Komunikasi dan Multimedia 1998, Seksyen 233.

“Unsur-unsur hasutan yang ditimbulkan oleh mereka ini perlu dipandang serius kerana boleh menyebabkan huru-hara dan menggugat keamanan negara.

“Jika sikap biadap mereka ini dibiarkan ditanam dalam diri mahasiswa yang lain, negara akan berdepan risiko yang sangat besar iaitu kebangkitan mahasiswa menentang kepimpinan dan Perlembagaan Persekutuan,” katanya.

Atas rasa tanggungjawab sebagai rakyat yang menghormati institusi Yang di-Pertuan Agong, sejajar dengan prinsip Rukun Negara, Rais berkata, pihaknya berharap agar pihak KPT memandang serius terhadap mana-mana gerakan mahasiswa yang membawa fahaman ‘antiraja’.

“Kami sangat berharap agar pihak KPT mengambil tindakan yang sewajarnya terhadap UMANY. Hal ini penting dalam memastikan persatuan pelajar menjaga adab berpersatuan dan menunjukkan contoh yang baik kepada masyarakat.

“Justeru, segala gerakan yang boleh merosakkan cita-cita ini perlu diatasi dengan segera,” katanya.


COVID-19: Negara catat 150 kes baharu, satu kematian

KUALA LUMPUR, 9 Safar 1442H, Ahad  – Kes baharu COVID-19 negara kembali mencatat tiga angka iaitu 150 kes, dengan tiga kluster baharu dikesan, selain satu kematian direkod dalam tempoh 24 jam lepas.

Ketua Pengarah Kesihatan Tan Sri Dr Noor Hisham Abdullah berkata, kes baharu yang dicatat itu merangkumi 146 kes tempatan terdiri daripada 124 warga Malaysia, manakala 22 kes lagi bukan warganegara.

Sabah terus muncul negeri yang mencatat kes paling tinggi iaitu 124 kes; diikuti Selangor dengan 10 kes; empat kes di Pahang; tiga kes di Kuala Lumpur; dua kes di Johor dan Sarawak; manakala satu kes dicatatkan di Melaka.

“Antara pecahan kes di Sabah ialah 58 kes daripada Kluster Benteng Lahad Datu (LD) melibatkan 55 warganegara dan tiga bukan warganegara, 20 kes Kluster Bangau-Bangau melibatkan 12 warganegara dan lapan bukan warganegara;

“Sejumlah 13 kes pula daripada Kluster Bakau melibatkan empat warganegara dan sembilan bukan warganegara manakala 10 kes daripada Kluster Pulau, melibatkan sembilan warganegara dan satu bukan warganegara,” katanya dalam kenyataan hari ini.

Selain itu, tiga kes di Pahang, dua di Johor dan masing-masing satu di Kuala Lumpur dan Melaka melibatkan kes saringan pulang dari kawasan berisiko tinggi (Sabah).

Dr Noor Hisham berkata, dengan jumlah kes baharu hari ini menjadikan kes terkumpul COVID-19 di negara ini kini 10,919 dan kes aktif dengan kebolehjangkitan ialah 950 kes.

Dalam pada itu, beliau memaklumkan bagi empat kes import yang dilaporkan, tiga daripadanya adalah individu pulang dari Arab Saudi (dua kes di Kuala Lumpur dan satu di Selangor) manakala satu kes pulang dari India (dilaporkan di Kuala Lumpur melibatkan warga tempatan).

Mengenai jumlah kematian, beliau berkata satu kematian baharu yang dilaporkan, menjadikan jumlah kumulatif kes kematian COVID-19 negara ialah 134 kes (1.23 peratus daripada jumlah keseluruhan kes).

“Kes kematian ke-134 (iaitu kes ke-10,491) merupakan wanita warga Malaysia berumur 81 tahun. Beliau mengalami gejala demam dan batuk berkahak pada 14 Sept dan dibawa ke Hospital Semporna pada 17 Sept.

“Saringan COVID-19 didapati positif pada 22 September.  Pada 26 September, kes dipindahkan ke Hospital Tawau, Sabah. Keadaan kes didapati merosot dan dipindahkan ke Unit Rawatan Rapi (ICU) pada hari yang sama. Beliau disahkan meninggal dunia pada 27 September pukul 12.52 pagi,” katanya.

Sementara  itu, beliau berkata, 50 kes pulih dilaporkan hari ini, manakala enam kes positif sedang dirawat di ICU dengan empat daripadanya memerlukan bantuan pernafasan. -Bernama


Dakwaan Anwar taktik politik selamatkan Warisan dalam PRN

Oleh Athirah Huda Zalhe

BANGI, 5 Safar 1442H, Rabu – Dakwaan mengejutkan Presiden PKR, Datuk Seri Anwar Ibrahim hari ini, hanyalah taktik politik pembangkang untuk menyelamatkan Parti Warisan Sabah (Warisan) pada Pilihan Raya Negeri (PRN) Sabah.

Amir Ikatan Muslimin Malaysia (ISMA), Ustaz Abdullah Zaik Abd Rahman berkata, Pengerusi Pakatan Harapan (PH) itu sepatutnya menunjukkan bukti dakwaannya dengan angka dan bukan sekadar cakap kosong kononnya mendapat sokongan kukuh.

Jika tidak, dakwaan Anwar dalam sidang medianya hari ini hanya dianggap cuba mempermainkan kepercayaan rakyat semata-mata, katanya.

“Bagaimanapun, kelihatan ianya hanya taktik politik sahaja, perang psikologi untuk membantu kempen Warisan dalam PRN Sabah.

“Apatah lagi, ketika mana Shafie Apdal (Presiden Warisan) ketika ini tertekan dengan isu berkenaan pencerobohan Lahad Datu oleh salah seorang calon parti itu.

“Apa pun kita tunggu sahaja kebenaran daripada kenyataannya itu,” katanya kepada Ismaweb.net, hari ini.

Terdahulu, Anwar dalam sidang medianya hari ini mendakwa telah mendapat sokongan yang kukuh dan meyakinkan daripada Ahli Parlimen untuk membentuk Kerajaan Persekutuan yang baharu.

Beliau juga mendakwa, sudah mendapat perkenan untuk menghadap Yang di-Pertuan Agong pada Selasa, tetapi ditangguhkan berikutan Seri Paduka mendapat rawatan di Institut Jantung Negara (IJN).

“Dengan sokongan dan majoriti kukuh dan meyakinkan, bermakna pada saat ini kerajaan Perdana Menteri, Tan Sri Muhyiddin Yassin telah jatuh.

“Jumlahnya kukuh dan meyakinkan, jauh daripada majoriti kecil,” katanya tanpa mendedahkan bilangan Ahli Parlimen yang menyokong beliau.


PUSPAL tak terima permohonan persembahan pelawak kontroversi

BANGI, 7 Zulhijjah 1444H, Isnin – Agensi Permohonan Penggambaran Filem Asing dan Persembahan Artis Luar Negara (PUSPAL) tidak menerima dan meluluskan sebarang permohonan persembahan Apology Tour di Live House Kuala Lumpur oleh pelawak kontroversi, Jocelyn Chia dan Chrissie Mayr.

Agensi di bawah Kementerian Komunikasi dan Digital (KKD) itu berkata, penafian ini dibuat susulan hantaran pemilik akaun Instagram @chrissiemarypod serta tular di laman media sosial mengenai promosi persembahan itu – yang dikatakan berlangsung pada 26 Ogos ini di TREC Kuala Lumpur.

“Sehubungan itu, dimaklumkan bahawa mana-mana kemasukan bagi artis luar negara atau penggambaran filem asing di Malaysia, permohonan perlu dikemukakan kepada PUSPAL bagi tujuan penilaian sebelum dipertimbangkan untuk kelulusan.

“Sebarang hebahan dan promosi serta jualan tiket tidak boleh dilakukan sebelum memperoleh kebenaran penganjuran program daripada pihak berkuasa termasuklah surat kelulusan daripada PUSPAL,” katanya dalam kenyataan hari ini.

Sebelum ini, Jocelyn mencetuskan kemarahan rakyat Malaysia selepas menjadikan tragedi kehilangan pesawat MH370 sebagai bahan jenakanya satu persembahan di Amerika Syarikat.

Chrissie pula mengeruhkan keadaan apabila menyokong Jocelyn dan menghina netizen Malaysia di media sosial.


‘Mereka pahlawan kami’

TEBING BARAT, 2 Safar 1443H, Khamis – Ratusan penduduk Palestin di Tebing Barat berhimpun sebagai tanda sokongan kepada enam tahanan yang berjaya meloloskan diri daripada penjara kawalan ketat, utara negara haram Israel.

Mereka berkumpul di Ramallah, Bethelem, Hebron dan beberapa kawasan lagi di Tebing Barat sambil mengibarkan bendera Palestin.

“Kami keluar sebagai tanda solidariti kepada tahanan di penjara negara penjajah,” kata Jihad Abu Adi, seorang penduduk yang menyertai himpunan berkenaan.

Penduduk Palestin menyifatkan tahanan di penjara berkenaan sebagai pahlawan yang sanggup berkorban demi memperjuangkan tanah air mereka.

Perdana Menteri Israel, Naftali Bennett yang mengadakan perbincangan dengan ketua pertahanan dan keselamatan semalam berkata, pelbagai kemungkinan akan berlaku berikutan kejadian tersebut.

“Israel kini bersedia dengan pelbagai senario,” katanya dalam kenyataan berkenaan.

Terdahulu, enam tahanan Palestin melarikan diri dari Penjara Gilboa dengan keselamatan tinggi di utara Israel pada awal pagi.

Mereka dipercayai menggali terowong untuk keluar dari penjara yang dibina pada tahun 2004 untuk tahanan Palestin ‘paling berbahaya’.

Sebilangan besar tahanan menghabiskan hampir 20 tahun atau lebih di dalam penjara untuk menjalani hukuman seumur hidup.  – Agensi


Rakyat tak mahu pemimpin kejar populariti

BANGI, 8 Rejab 1444H, Isnin – Ramai tertanya-tanya sama ada pemecatan Khairy Jamaluddin dan Tan Sri Noh Omar dalam UMNO adalah penamat kepada kerjaya politik kedua-dua individu atau sebaliknya.

Walaupun penyingkiran bekas Ketua Pemuda UMNO serta bekas Pengerusi UMNO Selangor itu bukan perkara baharu, timbul persoalan adakah mereka juga akan menjadi pemimpin nombor satu negara.

Itu tidak mustahil memandangkan beberapa pemimpin UMNO sebelum ini antaranya Tan Sri Muhyiddin Yassin dan Datuk Seri Anwar Ibrahim pernah dipecat daripada parti itu dan akhirnya dilantik sebagai Perdana Menteri.

Bagi Timbalan Presiden BERJASA, Datuk Mohd Rosli Ramli, perkara tersebut bukan sesuatu yang dimahukan namun negara memerlukan pemimpin muda yang berwibawa dan ada idea untuk bawa Malaysia 10 hingga 20 tahun ke depan.

“Apakah KJ atau Noh Omar akan ‘repeat’ ‘formula’ ini?

“Saya tidak mahu. Carilah muka baharu,” katanya menerusi hantaran di Facebook beliau.

Selain itu, beliau berkata, negara tidak memerlukan pemimpin yang kejar populariti dan bukan juga yang pandai bercakap sewaktu berkempen.

“Bila pimpin negara ini, kita bercakap soal beban ekonomi rakyat, soal keselamatan negara yang tak kukuh, soal pembangunan perumahan yang semakin ‘dipadatkan’, soal hubungan antarabangsa yang perlu kembali menjadi rimau,” katanya.

Terdahulu, Mesyuarat Majlis Kerja Tertinggi (MKT) UMNO memecat seramai 42 ahli parti daripada beberapa negeri.

Ia melibatkan lima orang ahli UMNO Bahagian Pasir Gudang, sembilan ahli UMNO Bahagian Putrajaya, dua orang ahli UMNO Bahagian Tanjung Karang dan 26 orang ahli UMNO dari Pahang.


Israel tutup wilayah Palestin sempena hari merdeka

RAMALLAH, 29 Ramadan 1444H, Khamis – Negara haram Israel menutup wilayah Palestin selama tiga hari bagi sambutan Hari Peringatan dan Hari Kemerdekaan, lapor agensi berita Anadolu.

Penutupan itu ditetapkan bermula 24 April jam 5 petang sehingga Rabu jam 11.59 malam.

Tentera Israel dalam kenyataan berkata, lintasan sempadan dengan Semenanjung Gaza juga akan ditutup.

Katanya, lintasan itu bagaimanapun akan dibuka semula tertakluk pada penilaian situasi.

Menurut rejim, pengecualian kepada penutupan akan dibuat untuk kes kemanusiaan dan kes tertunggak lain.

Bagaimanapun rejim masih memerlukan kelulusan Kementerian Pertahanan kepada rakyat Palestin dikenali sebagai Penyelaras Aktiviti Kerajaan di Wilayah (COGAT).

Hari Peringatan disambut di Israel untuk semua anggota Israel yang terbunuh ketika operasi ketenteraan Israel.

Israel juga memperingati hari kebangsaanya, yang menandakan penubuhan negara haram itu di atas kejatuhan Palestin – yang dipanggil  sebagai ‘Hari Nakba’ bagi rakyat Palestin.

Ketegangan semakin memuncak di Tebing Barat yang diduduki sejak beberapa bulan kebelakangan ini di tengah-tengah serangan berulang Israel ke bandar-bandar Palestin.

Menurut angka Palestin, lebih 100 rakyatnya terbunuh akibat serangan pengganas Israel sejak awal tahun ini.- Agensi


Syor kerajaan iktiraf 1 Muharram sebagai Hari Peradaban Bangsa Melayu

Oleh Athirah Huda Zalhe

KUALA LUMPUR, 1 Muharram 1444H, Sabtu – Pertubuhan-Pertubuhan Pembela Islam (PEMBELA) mencadangkan supaya kerajaan mengiktiraf 1 Muharram dijadikan sebagai Hari Peradaban Bangsa Melayu (HPBM) untuk disambut setiap tahun.

Penganjuran itu bertepatan dengan matlamat utamanya untuk memahamkan kembali rakyat mengenai konsep peradaban dan memberi keyakinan kepada orang Melayu bahawa mereka setanding bangsa lain.

Pengerusi PEMBELA, Haji Aminuddin Yahaya berkata, sejarah kegemilangan bangsa Melayu bukan sekadar untuk mengingati atau nostalgia indah, sebaliknya harus menjadi landasan kepada masa hadapan.

“Saya amat yakin orang Melayu adalah satu bangsa yang boleh bersaing sama ada di peringkat ‘local’ mahupun antarabangsa.

“Dengan pembinaan pemikiran yang betul dan keyakinan yang tinggi, kita boleh maju dan kembali menjadi bangsa yang disegani,” katanya ketika berucap merasmikan Hari Peradaban Bangsa Melayu di sini, hari ini.

Turut hadir Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni dan Presiden BERJASA, Ustaz Zamani Ibrahim.

Bertemakan ‘Kesatuan Melayu, Keunggulan Peradaban’, HPBM yang julung kali diadakan dimeriahkan dengan ribuan pengunjung dari seluruh negara menerusi pelbagai aktiviti dan pameran kebudayaan.

Aminuddin berkata, PEMBELA merancang untuk mengembangkan naungan dengan membina jaringan antarabangsa ke arah mengembalikan kegemilangan Peradaban Archipelago Melayu Nusantara.

Maka, bagi merealisasikannya, beberapa projek telah dirangka antaranya melaksanakan kempen peradaban, kempen Buy Muslim First (BMF) dan mengarusperdanakan syariat.

“Untuk memastikan sejarah dan peradaban Melayu ini kekal dan megah, maka kita memohon kepada kerajaan untuk memberikan sebuah bangunan peradaban Melayu bagi menempatkan segala khazanah dan sejarah bangsa Melayu.

“Harapan saya agar HPBM ini mampu memberikan rangsangan kepada orang Melayu untuk bangkit dan kembali mencipta sejarah,” katanya.

Pada masa sama, beliau turut menyeru masyarakat lain untuk bersama-sama memeriahkan acara berkenaan bagi memahami sejarah orang Melayu.

Malah, beliau turut berharap penganjuran HPBM dapat menarik minat bukan sahaja rakyat di negara ini, tetapi juga pelancong dari luar negara.


Pemandu Myvi terbabit kemalangan maut positif dadah

BANGI, 23 Safar 1442H, Ahad – Pemandu Perodua Myvi yang terbabit kemalangan dengan dua kenderaan di Kilometer 4 Jalan Johor Bahru, Kota Tinggi semalam – kini dalam tahanan polis – didapati positif dadah.

Ketua Polis Daerah Johor Bahru Selatan, Asisten Komisioner Mohd Padzli Mohd Zain berkata, ujian saringan ke atas pemandu wanita berusia 23 tahun itu mendapati dia positif dadah dan akan disiasat mengikut Seksyen 15(1)(a) Akta Dadah Berbahaya 1952.

“Siasatan awal mendapati kemalangan kira-kira 9 pagi itu berlaku apabila pemandu Perodua Myvi hilang kawalan dan melanggar tembok pembahagi jalan sebelum merempuh Honda Accord dan Proton Iswara di persimpangan lampu isyarat menghala Plaza Pelangi.

“Akibatnya, Perodua Myvi dan Honda Accord terbalik dan pemandu Honda Accord parah di kepala serta meninggal dunia di tempat kejadian,” katanya seperti dilapor media tempatan hari ini.

Beliau berkata, pemandu Proton Iswara berusia 78 tahun pula cedera.

Sebelum ini, tular rakaman kamera perakam video berdurasi 37 saat memaparkan kemalangan kereta Honda Accord berwarna putih terbalik selepas dilanggar kenderaan lain dalam kejadian berhampiran dengan lampu isyarat.


Isu 3R: PDRM nafi dicucuk hidung oleh pemimpin politik

BANGI, 21 Safar 1445H, Khamis – Polis Diraja Malaysia (PDRM) menafikan tanggapan pasukan tersebut ‘dicucuk hidung’ oleh pihak tertentu seperti pemimpin politik berhubung siasatan isu agama, kaum dan institusi diraja (3R).

Malah, PDRM menegaskan tidak pernah menyebelahi mana-mana pihak termasuk pemimpin politik.

Ketua Polis Negara, Tan Sri Razarudin Husain berkata, dalam isu 3R, bukan ahli politik sahaja yang akan dituduh, tetapi orang awam yang menyentuh isu berkenaan juga akan disiasat.

“Kita akan ambil tindakan tanpa rasa takut atau pilih kasih kepada sesiapa yang sentuh isu 3R sebagai contoh, kes fitnah melibatkan Menteri Besar Kedah.

“Kita tahan suspek yang merupakan orang awam pada tengah malam,” katanya seperti dipetik akhbar tempatan, hari ini.

Terdahulu, beliau hadir merasmikan majlis penutup Simposium Forensik Kebangsaan ke-4 2023 di Maktab Polis Diraja Malaysia, hari ini.

Razarudin menegaskan, kerajaan terdahulu pimpinan Bekas Perdana Menteri, Tan Sri Muhyiddin Yassin juga amat tegas dalam mengeluarkan larangan berkaitan 3R.

“Kita pernah dengan Tan Sri Muhyiddin dan Datuk Seri Takiyuddin Hassan bercakap tentang ini.

“Maknanya, mana-mana kerajaan yang memerintah, kita tidak mahu 3R dimainkan dan menjadi kacau bilau dalam negara.

“Bukan kita kena paksa, kena arah. Terutamanya saya cakap institusi diraja jangan diperkecilkan, difitnah, dihina khususnya sembilan Raja-raja Melayu,” katanya.


Pencemaran air: Mahkamah kekalkan lanjutan reman pengurus kilang

SHAH ALAM, 23 Muharram 1442H, Jumaat – Mahkamah Tinggi di sini hari ini mengekalkan perintah lanjutan tempoh reman lima hari lagi terhadap empat pengurus kilang yang merupakan adik-beradik bagi siasatan kejadian pencemaran sumber air di Sungai Gong, Rawang.

Hakim Datuk Ab Karim Ab Rahman membuat keputusan itu selepas mendengar hujahan Timbalan Pendakwa Raya Tengku Intan Suraya Tengku Ismail serta peguam Abdul Rashid Ismail dan Datuk M Reza Hassan, yang mewakili keempat-empat suspek berkenaan.

Hakim itu berkata pertimbangan dibuat oleh majistret untuk melanjutkan tempoh reman berkenaan adalah betul memandangkan pelbagai siasatan perlu dilakukan kerana kejadian pencemaran tersebut serius serta melibatkan kepentingan awam dan pelbagai agensi.

“Tempoh masa (reman) diberi dalam kes ini adalah munasabah. Saya tidak terfikir untuk kurangkan (tempoh masa reman) melainkan diberi sehingga 14 hari.

“Saya berpendapat pertimbangan majistret antaranya banyak barang kes dan pelbagai siasatan perlu dibuat itu betul. Saya dapati alasan majistret (berkaitan tempoh reman) tiada khilaf,” katanya.

Terdahulu, Abdul Rashid dan M Reza membuat permohonan semakan lanjutan perintah reman terhadap anak guam mereka yang dikeluarkan Mahkamah Majistret Selayang semalam selepas reman pertama sejak Sabtu lepas tamat.

Kesemua suspek berumur 50 hingga 60 tahun itu ditahan reman bagi siasatan kes mengikut Seksyen 430 Kanun Keseksaan iaitu bagi kesalahan melakukan khianat dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.

Seksyen itu memperuntukkan hukuman penjara tidak kurang daripada lima tahun dan maksimum 30 tahun dengan denda atau kedua-duanya jika sabit kesalahan.

Ekoran pencemaran minyak dari kilang itu pada 3 Sept lepas, Loji Rawatan Air (LRA) Sungai Selangor Fasa 1, 2, 3 dan Rantau Panjang dihenti tugas, menyebabkan 1,292 kawasan di tujuh wilayah sekitar Lembah Klang mengalami gangguan bekalan air tidak berjadual. – Bernama


UMNO akan letak calon diterima penduduk walaupun pernah kalah

BANGI, 14 Safar 1444H, Ahad – UMNO akan meletakkan calon yang boleh diterima penduduk di kawasan ditandingi pada Pilihan Raya Umum ke-15 (PRU15) nanti.

Bagi UMNO, tidak menjadi masalah sekiranya memilih calon yang pernah tewas dalam pilihan raya umum sebelum ini sekiranya diterima penduduk, kata Naib Presidennya, Datuk Mahdzir Khalid.

“Tak apalah. Itu (pilihan raya umum sebelum ini) masa dia kalah. Masa dia menang pula?(jika menang PRU-15 nanti).

“Sebenarnya, pandangan cawangan UMNO pun kita ambil kira. Tapi kita buat penilaian (sebelum memilih calon) berdasarkan kriteria sama ada orang boleh terima dia atau tidak.

“Bukan setakat parti boleh terima, tapi nak tengok ‘public’ (orang awam) tu boleh terima dia juga atau tidak,” katanya seperti dilapor Utusan Malaysia, hari ini.

Mengulas lanjut Mahdzir berkata, pilihan raya umum berbeza daripada sistem Pilihan Raya Presiden seperti di sesetengah negara lain yang bergantung kepada undi popular untuk menang.

“Kita buat pilihan raya untuk pilih ahli Parlimen atau ADUN (Dewan Undangan Negeri). Maknanya di situ, (pilih) di situ sahaja atau setempat.

“Jadi, kalau kat situ kita buat tinjauan ada orang terima calon itu, maka kita akan ambil orang itu untuk diketengahkan sebagai calon parti,” katanya.

Sebelum ini, Timbalan Ketua Cawangan UMNO Seberang Perak, Datuk Dr. Guntur Tobeng mencadangkan supaya tidak mencalonkan semula calon yang tewas pada PRU sebelum ini kerana calon itu jelas ‘ditolak’ oleh rakyat.

Beliau mendakwa, tindakan mengambil calon tewas hanya menjejaskan kredibiliti parti.

Bahkan, ia seolah-olah dilihat tidak mempunyai barisan pelapis sehingga tetap mengetengahkan individu yang sudah tidak diterima oleh pengundi.


80 peratus kanak-kanak Gaza alami tekanan psikologi

GAZA, 8 Zulhijjah 1444H, Selasa – Lapan daripada 10 kanak-kanak di Semenanjung Gaza berdepan tekanan psikologi akibat sekatan rejim pengganas Israel ke atas wilayah terkepung itu.

Ketua Pengarah Kesihatan Mental Gaza, Dr Yasser Abu Jameh mendedahkannya menerusi kajian dan penyelidikan yang menunjukkan kesan psikologi terhadap penduduk di Gaza.

Malah, Save the Children – sebuah badan pertubuhan bukan kerajaan (NGO) antarabangsa – tahun lalu mendedahkan secara majoriti atau 80 peratus kanak-kanak di Gaza mengalami masalah mental.

Selain itu, dua pertiga daripada ibu bapa Gaza mengaku tidak mampu memberi sokongan kepada anak-anak mereka dan menjalankan tanggungjawab sebagai ibu bapa.

Menurut Dr Abu Jameh, masyarakat Palestin di Semenanjung Gaza yang terkepung juga berdepan masalah lain – terutamanya sekatan Israel – sekali gus menyebabkan dua pertiga daripada rakyat menjadi pelarian.

Selain itu, hampir separuh daripada mereka menganggur, situasi berkenaan sekali gus menunjukkan mereka berdepan realiti tekanan yang kuat.

Beberapa statistik terbaharu menunjukkan lebih daripada 200,000 rakyat di Semenanjung Gaza dan sekurang-kurangnya generasi ke-10 berdepan tekanan dan mencapai tahap gangguan mental yang sederhana dan teruk.

“Statistik ini adalah selari dengan laporan antarabangsa yang mengesahkan kira-kira 10 peratus penduduk di kawasan yang terdedah kepada krisis kemanusiaan atau akibat peperangan mengalami penyakit mental sederhana hingga teruk,” katanya. – Agensi


Sudah boleh solat di Masjidil Haram

MAKKAH, 2 Rabiulawal 1442H, Isnin – Buat pertama kali selepas tujuh bulan, Arab Saudi membenarkan warganegara dan penduduk di negara itu menunaikan solat di Masjidil Haram.

Semalam juga menandakan bermulanya fasa kedua kembalinya warga dan penduduk secara beransur-ansur untuk menunaikan umrah – ziarah Islam ke kota-kota suci Makkah dan Madinah yang dilakukan pada bila-bila masa sepanjang tahun – meningkatkan kapasiti menjadi 75 peratus.

Awal bulan ini, Arab Saudi kembali mengizinkan warganegara dan penduduk menunaikan umrah di Makkah dan Madinah, selepas dilarang sejak Mac lalu kerana COVID-19.

Pada fasa pertama – 4 Oktober – Arab Saudi telah mengizinkan 6,000 warganegara dan penduduk menunaikan umrah setiap hari.

Jumlah itu mewakili 30 peratus dari kapasiti maksimum 20,000 jemaah yang disemak semula dibenarkan masuk ke Masjidil Haram setiap hari berdasarkan langkah-langkah kesihatan pencegahan baharu.

Mulai 1 November, kerajaan akan mengizinkan jemaah dari negara-negara tertentu dianggap selamat untuk menunaikan umrah dengan kapasiti 100 peratus.

Masjidil Haram sentiasa disanitasi sebelum dan selepas setiap kali kumpulan jemaah mengerjakan ibadat dan pengimbas suhu juga dipasang untuk mengimbas suhu jemaah.

Ibadat umrah biasanya akan dilakukan jutaan umat Islam setiap tahun dan pihak berkuasa akan membenarkan apabila pandemik reda.

Arab Saudi mencatatkan lebih daripada 342,000 kes jangkitan COVID-19 dan 5,185 kematian sejak wabak itu bermula. – Agensi


PN tak gentar pendaftaran pemilih automatik, Undi18: PM

MUAR, 13 Syaaban 1442H, Sabtu – Kerajaan Perikatan Nasional (PN) tidak gentar mengenai pelaksanaan pendaftaran pemilih automatik dan mengundi pada usia 18 tahun (Undi18) malah mahu Suruhanjaya Pilihan Raya (SPR) mempercepatkan pelaksanaan proses itu.

Perdana Menteri Tan Sri Muhyiddin Yassin, bagaimanapun, berkata beliau telah menerima penjelasan daripada Pengerusi SPR Datuk Abdul Ghani Salleh baru-baru ini mengenai penangguhan pelaksanaan proses itu.

Membidas dakwaan sesetengah pihak kononnya PN mempunyai kaitan dengan penangguhan pelaksanaan proses berkenaan, Muhyiddin berkata keputusan tersebut dibuat oleh badan bebas itu sendiri setelah mengambil kira pelbagai aspek pelaksanaannya.

“Ini bukan mengenai kerajaan PN. Ia adalah tentang suruhanjaya yang kami sokong. Apa juga usaha mereka (SPR) untuk selesaikan kerja-kerja mereka, kita bantu. Tetapi keupayaan dalam situasi pandemik dan sebagainya, tidak boleh buat begitu (laksanakan pendaftaran automatik dan Undi18).

“Oleh itu, saya menerima penjelasan SPR. Kita tidak boleh debat tentang isu itu (pelaksanaan), jadi kalau boleh, segerakan,” kata Ahli Parlimen Pagoh itu pada sidang media selepas merasmikan Zon Ekonomi Khas Pagoh fasa pertama, di sini, hari ini.

Muhyiddin menjelaskan beliau juga ada bertanyakan kepada SPR sama ada pelaksanaan itu boleh dipercepatkan dari tarikh yang diberikan SPR iaitu seawal 1 Sept 2022.

“(SPR kata) Kalau boleh September (2022), itu pun paling cepat. (Saya tanya) kalau boleh September tahun ni? Dia kata tak boleh. Habis nak paksa macam mana.

“Jadi kita semua emosi mengenainya…ia bukan mengenai kerajaan PN takut kepada orang muda. Nanti daftar, lepas itu tak sokong PN. Saya percaya sebahagian besar anak muda ini menyokong kerajaan…jadi lagi cepat lagi bagus.

“Tapi nak buat macam mana. Ini soal yang berbangkit…jadi kita perlu realistik mengenainya, tak perlu politik sangat. Biar kita lihat bagaimana SPR boleh melaksanakan tanggungjawabnya,” kata Muhyiddin yang juga Ahli Dewan Undangan Negeri (ADUN) Gambir.

Sambil menekankan keputusan itu diputuskan sendiri SPR, beliau berkata badan bebas itu ada menjelaskan bahawa mereka tidak mampu melaksanakannya dalam masa terdekat memandangkan pelbagai aspek harus diambil kira dan melibatkan pelbagai agensi termasuk Jabatan Pendaftaran Negara (JPN).

“Dia (Pengerusi) menerangkan, keupayaan untuk melaksanakannya bukan sahaja datang dari SPR, tetapi juga badan-badan lain. (Contohnya) Jabatan Pendaftaran Negara…kalau nak didaftarkan secara automatik, kena semak kad pengenalan, dia (pemilih) punya alamat…jadi ini kerja-kerja yang besar, melibatkan jutaan pengundi baharu, jadi saya tak boleh pertikaikan,” katanya.

Perdana Menteri berkata demikian ketika mengulas mengenai sama ada keputusan SPR itu adalah satu keputusan yang relevan.

Kelmarin, SPR dalam satu kenyataan mengumumkan pendaftaran pemilih automatik dan Undi18, dijangka hanya boleh dilaksanakan selepas 1 Sept 2022.

Keputusan itu menimbulkan pelbagai reaksi masyarakat dan parti politik yang kebanyakannya tidak bersetuju dengan langkah tersebut. – Bernama


Bekas MB Perlis tiba di mahkamah bagi pertuduhan di bawah Akta SPRM

KANGAR, 19 Ramadan 1444H, Isnin – Bekas Menteri Besar Perlis, Datuk Seri Azlan Man tiba di Kompleks Mahkamah Kangar di sini pagi ini bagi menghadapi pertuduhan di bawah Akta Suruhanjaya Pencegahan Rasuah Malaysia (SPRM) 2009.

Beliau yang berpakaian kemeja biru cerah serta berseluar slack biru gelap tiba bersendirian kira-kira 8.15 pagi dan terus masuk ke Mahkamah Sesyen 1.

Turut hadir bekas Ahli Dewan Undangan Negeri (ADUN), Kayang Hamizan Hassan dan bekas Setiausaha Akhbar Menteri Besar Perlis, Saiful Daniel Mohd Yusof yang juga bekas calon BN bagi DUN Sena pada Pilihan Raya Umum ke-15 (PRU15).

Azlan akan menghadapi pertuduhan di hadapan Hakim Norsalha Hamzah.

Azlan diwakili peguam Burhanudeen Abdul Wahid manakala pendakwaan akan dikendalikan Timbalan Pendakwa Raya SPRM, Ahmad Akram Gharib.

Azlan, 64, menjadi ADUN Pauh pada 2013 hingga 2018, sebelum memenangi kerusi DUN Bintong dari 2018 hingga tahun lepas, sebelum tewas pada PRU15.

Azlan yang merupakan Menteri Besar Perlis dari 2013 ke 2022 juga gagal mempertahankan jawatan Ketua UMNO Bahagian Kangar pada pemilihan parti itu, baru-baru ini. – Bernama


37 ditangkap promosi 500 aplikasi judi dalam talian

KUALA LUMPUR, 16 Safar 1442H, Ahad – Dua puluh enam lelaki dan 11 wanita ditahan oleh polis di Petaling Jaya kerana disyaki mempromosi dan menguruskan 500 aplikasi judi dalam talian.

Ketua Polis Daerah Petaling Jaya ACP Nik Ezanee Mohd Faisal berkata, suspek berusia antara 21 hingga 43 tahun ditahan dalam satu serbuan sebuah premis perniagaan di Seksyen 13 Petaling Jaya.

Beliau berkata, premis terbabit telah beroperasi selama lebih tiga bulan dan berselindung sebagai sebuah syarikat pembangunan aplikasi permainan.

Syarikat terbabit membayar gaji pekerjanya dari RM2,500 sehingga RM10,000 sebulan bergantung kepada tugas mereka.

“Menerusi siasatan lanjut di premis itu, polis menemukan peralatan dan peranti disyaki digunakan untuk promosi dan penerimaan taruhan. Selain itu, syarikat itu didapati mempromosi, mereka bentuk, membangunkan, mengurus dan menyediakan bantuan teknikal secara dalam talian untuk lebih 500 aplikasi perjudian dalam talian,” kata Nik Ezanee dalam satu kenyataan.

Beliau berkata, menerusi siasatan awal pula pihaknya membongkar satu rangkaian sindiket yang melibatkan transaksi daripada tujuh akaun bank berlainan di negara dan mempromosi serta menguruskan pertaruhan dalam talian. – Bernama


Pelaku rasuah zalimi diri sendiri, khianati amanah: Khutbah

BANGI, 20 Rabiulawal 1445H, Jumaat – Khutbah Jumaat hari ini berpesan kepada umat Islam supaya menghindari perbuatan rasuah kerana amalan itu adalah satu bentuk pengkhianatan terhadap amanah yang dipertanggungjawabkan.

Jabatan Kemajuan Islam Malaysia (Jakim) menerusi khutbahnya menegaskan, individu yang terbabit amalan rasuah bukan hanya mengkhianati amanah, bahkan sebenarnya telah berlaku zalim terhadap diri sendiri dan orang lain.

Ini kerana, pelaku rasuah – pemberi, penerima atau orang tengah – akan bertindak mengubah sesuatu keputusan yang memihak kepada dirinya, dan dalam masa sama menafikan hak orang lain.

“Orang yang dinafikan haknya iaitu orang yang dizalimi ini, doa mereka didengari dan dikabulkan oleh Allah SWT.

“Maka awas dan beringatlah, bahawa lambat laun mereka yang melakukan jenayah rasuah ini tidak akan terlepas daripada balasan atas perbuatan keji mereka. Jika terlepas di dunia, jangan ingat akan terlepas di akhirat,” kata khutbah.

Khutbah menegaskan, perbuatan atau perlakuan jenayah rasuah yang berleluasa dalam kalangan masyarakat akan memberi impak negatif sangat dahsyat sekiranya tidak dibendung.

“Ia boleh menyebabkan keadaan politik tidak stabil, ekonomi tidak terurus, kelola tidak teratur, mengancam keselamatan negara dan penyalahgunaan kuasa berleluasa.

“Kekayaan dikuasai oleh golongan tertentu, yang kaya terus kaya, yang miskin terus miskin ditindas tidak ada pembelaan, maka natijahnya sesebuah negara itu bakal runtuh dan timbul huru-hara akibat jenayah rasuah yang mencengkam umpama api dalam sekam, atau seperti gunting dalam lipatan,” katanya.

Justeru, bersempena ulang tahun ke-56 penubuhan Suruhanjaya Pencegahan Rasuah Malaysia (SPRM), khutbah menyeru semua pihak untuk bersama memerangi jenayah rasuah di negara ini secara serius, demi memperkasa tadbir urus dan kelola terbaik dalam perkhidmatan kerajaan, agensi badan berkanun, badan swasta serta masyarakat.

“Ini yang dikehendaki dan selaras tuntutan syara’ juga mendukung hasrat kerajaan dalam usaha meningkatkan integriti serta kualiti penyampaian perkhidmatan,” katanya.


‘Budaya politik matang sejahtera PAS sudah dibuang jauh ke dalam Laut China Selatan’

BANGI, 11 Syaaban 1443H, Isnin – Ahli Parlimen Kuala Nerus, Datuk Dr Mohd Khairuddin Aman Razali mendakwa, budaya politik matang sejahtera PAS (BPMS) yang menjadi dasar parti itu sudah dibuang jauh ke dalam Laut China Selatan.

Kenyataan itu dipercayai merujuk kepada serangan bertali arus oleh kepemimpinan tertinggi parti itu dan Perikatan Nasional (PN) terhadap UMNO serta Barisan Nasional (BN).

Khairuddin menegaskan, tindakan menyerang UMNO-BN yang masih lagi rakan PAS menerusi Muafakat Nasional (MN) ‘meliarkan’ golongan atas pagar untuk mengundi PAS dan PN.

Tindakan itu juga tidak akan menyebabkan penyokong BN menyokong PN, katanya.

Namun, beliau berkata, hakikat ini pastinya tidak akan diperakui oleh pimpinan dalam bedah siasat pilihanraya nanti.

“Budaya penafian (denial syndrome) dan menyapu sampah ke bawah karpet jika terus dibiarkan akan membunuh parti satu hari nanti,” katanya menerusi hantaran di Facebook beliau hari ini.

Walhal, Khairuddin berkata, konsep wala’ dan ketaatan kepada sesebuah parti atau pemimpin tidak seharusnya mematikan muhasabah dan kritikan.

“Kritikan bukannya penderhakaan terhadap wala’.

“Kritikan terbuka perlu diterima di saat teguran dalaman menerusi mesyuarat tertutup, tidak lagi diendahkan bahkan dibocorkan kepada awam sehingga menimbulkan fitnah kepada orang yang menegur,” katanya.


Malaysia-AS perkukuh kerjasama keselamatan

KUALA LUMPUR, 4 Zulkaedah 1444H, Khamis – Malaysia akan terus mengukuhkan kerjasama keselamatan dengan Amerika Syarikat dalam aspek keselamatan maritim dan isu rentas sempadan.

Menteri Dalam Negeri Datuk Seri Saifuddin Nasution Ismail menerusi catatan di Facebooknya memaklumkan perkara itu dizahirkan ketika pertemuan beliau dengan Duta Amerika Syarikat ke Malaysia Brian D. McFeeters di Langkawi hari ini sempena Pameran Maritim dan Aeroangkasa Antarabangsa Langkawi 2023 (LIMA’23) yang sedang berlangsung.

Beliau berkata perbincangan itu adalah susulan kepada pertemuan antara mereka di Putrajaya pada 3 Mei lepas.

“Perbincangan kali ini memberi fokus kepada aspek kerjasama keselamatan yang turut meliputi isu-isu maritim, isu rentas sempadan dan sebagainya,” kata beliau.

Saifuddin berkata hubungan dua hala Malaysia-Amerika Syarikat juga bakal mengorak langkah ke arah satu lagi memorandum persefahaman yang akan ditandatangani tidak lama lagi selepas termeterainya Perkongsian Komprehensif yang ditandatangani kedua-dua negara pada 2014.

Beliau berharap hubungan dua hala Malaysia-Amerika Syarikat akan terus kukuh dan memberi manfaat kepada kedua-dua negara.

Pada 2014 Malaysia dan Amerika Syarikat sepakat untuk meningkatkan hubungan dua hala kepada perkongsian komprehensif yang menandakan fasa baharu dalam hubungan kedua-dua negara iaitu akan menyaksikan lebih banyak kerjasama dalam bidang ekonomi, keselamatan, pendidikan, sains, teknologi dan bidang-bidang lain.

Perkara ini dimeterai semasa lawatan Presiden Amerika Syarikat Barack Obama ke Malaysia pada April 2014. -Bernama


Saman pengundi Parlimen Gombak terhadap Azmin, dibicara tahun depan

KUALA LUMPUR,  19 Zulkaedah 1442H, Rabu – Saman yang dikemukakan oleh 10 pengundi berdaftar kawasan Parlimen Gombak terhadap Datuk Seri Mohamed Azmin Ali atas dakwaan menipu dan melanggar kewajiban fidusiari sebagai ahli Parlimen kawasan itu akan didengar dalam perbicaraan penuh tahun depan.

Keputusan itu dibuat oleh Hakim Mahkamah Tinggi Datuk Akhtar Tahir selepas menolak permohonan Mohamed Azmin untuk membatalkan saman itu.

Akhtar juga menolak permohonan pengundi berkenaan untuk memadamkan sebahagian pernyataan pembelaan Mohamed Azmin. Hakim membuat keputusan itu melalui prosiding dalam talian hari ini.

Peguam N. Yohendra, yang mewakili pengundi berkenaan, mengesahkan perkara itu kepada media melalui pesanan WhatsApp, berkata hakim menetapkan pada 7, 8, 9 dan 10 Jun 2022 bagi perbicaraan kes saman itu manakala 7 April 2022  ditetapkan untuk pengurusan kes.

“Hakim menolak permohonan Mohamed Azmin dan juga permohonan kami untuk membatalkan pernyataan pembelaan Ahli Parlimen Gombak itu dengan kos dalam kausa. Hakim berkata kes saman itu perlu dijalankan secara perbicaraan penuh,” kata peguam itu.

Pada 12 Mac lalu, Mohamed Azmin memfailkan permohonan untuk membatalkan saman itu atas alasan saman tersebut tidak mendedahkan kausa tindakan yang munasabah sebaliknya mengaibkan, bersifat remeh, menyusahkan atau membawa kepada suatu penyalahgunaan proses mahkamah serta bertentangan atau ultra vires dengan Perlembagaan Persekutuan.

Beliau berpendapat,  tuntutan saman itu melanggar hak asasi defendan iaitu kebebasan berpersatuan seperti yang diperuntukkan di bawah Perkara 10 Fasal (1) (c) Perlembagaan Persekutuan.

Pada 27 November tahun lepas, 10 pengundi berdaftar di kawasan Parlimen Gombak itu telah memfailkan saman terhadap Mohamed Azmin atas dakwaan menipu dan melanggar kewajipan fidusiari menerusi ‘Langkah Sheraton’ yang menyebabkan kerajaan Pakatan Harapan tumbang pada Februari tahun lepas.

Pernyataan tuntutan mereka menyebut kesemua plaintif, berusia lingkungan 36 dan 64 tahun, memohon antara lain pengisytiharan bahawa Mohamed Azmin selaku Ahli Parlimen Gombak, telah melanggar kewajiban fidusiarinya, menipu serta memungkiri representasi yang dibuat kepada mereka dalam pilihan raya umum bagi kawasan berkenaan.

Pengundi itu mendakwa dengan memungkiri representasi berkenaan, defendan telah melanggar hak perlembagaan, terutamanya prinsip demokrasi berparlimen dan demokrasi perwakilan yang membentuk sebahagian struktur asas perlembagaan.

Oleh itu, kesemua plaintif memohon deklarasi bahawa defendan telah melanggar kewajiban fidusiarinya dan tugas-tugas yang terhutang kepada plaintif selain melakukan penipuan terhadap mereka serta menuntut ganti rugi keterlaluan dan teladan, kos dan perintah lain yang difikirkan wajar oleh mahkamah. -Bernama


Lebih 55 peratus populasi dewasa lengkap 2 dos vaksin

KUALA LUMPUR, 14 Muharram 1443H, Isnin – Sebanyak 55.6 peratus atau 13,022,246 populasi dewasa di negara ini telah melengkapkan dua dos suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

Jawatankuasa itu yang berkongsi maklumat berkenaan di laman Twitter rasminya memaklumkan setakat semalam juga, 18,258,947 individu telah menerima dos pertama, menjadikan kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 31,281,193 dos.

Bagi vaksinasi harian pula, sebanyak 441,100 dos diberikan semalam dengan 303,545 merupakan dos kedua.

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara. – Bernama


Korea Utara uji peluru berpandu antipesawat baharu

SEOUL, 24 Safar 1443H, Jumaat – Korea Utara dilaporkan menguji peluru berpandu antipesawat yang ‘baharu dibangunkan’, dalam siri pelancaran ujian senjata, semalam.

Ujian berkenaan merupakan yang kedua dalam minggu ini melibatkan peluru berpandu luncur hipersonik yang mampu terbang pada kadar lima kali kelajuan bunyi.

Agensi Berita Pusat Korea (KCNA) memaklumkan, prestasi tempur luar biasa peluru berpandu itu telah disahkan, bersama pengenalan teknologi utama yang baharu.

Akhbar rasmi Rodong Sinmun semalam turut menunjukkan gambar peluru berpandu yang dilancarkan dari sebuah kenderaan pelancaran.

Tiada laporan sama ada pemimpin tertinggi Kim Jong Un turut serta dalam latihan tersebut.

Pelancaran ujian berkenaan bagaimanapun mencetuskan kegusaran antarabangsa, dengan Amerika Syarikat (AS), Britain dan Perancis menggesa Majlis Keselamatan Pertubuhan Bangsa-Bangsa Bersatu (PBB) untuk mengadakan mesyuarat yang dijadualkan berlangsung, hari ini.

Pada awal bulan lalu, Pyongyang mengumumkan kejayaannya melancarkan peluru berpandu jarak jauh, selepas mengadakan satu perarakan ketenteraan.

Pelancaran itu dilakukan semula bulan lalu, selepas enam bulan menguji peluru berpandu balistik kapal selamnya. – Agensi


Facebook tukar nama kepada Meta

CALIFORNIA, 22 Rabiulawal 1443H, Jumaat – Facebook kini dikenali sebagai Meta, kata syarikat itu pada Khamis.

Syarikat itu berkata, penjenamaan semula itu menfokuskan kepada membina ‘metaverse’, iaitu persekitaran maya perkongsian yang akan menjadi pengganti kepada internet mudah alih.

Pertukaran nama itu berlaku tatkala syarikat media sosial terbesar dunia itu menentang kritikan daripada penggubal undang-undang dan pengawal selia berhubung kuasa pasarannya, keputusan algoritma dan pengawalan penyalahgunaan perkhidmatannya.

Ketua Pegawai Eksekutif, Mark Zuckerberg berkata, nama baharu itu mencerminkan usaha melabur dalam metaverse berbanding perkhidmatan media sosial yang terus digelar Facebook.

Metaverse adalah istilah yang dicipta dalam novel dystopian ‘Snow Crash’ tiga dekad yang lalu dan kini menarik perhatian ramai di Silicon Valley.

Ia merujuk secara meluas kepada idea alam maya yang dikongsi dan boleh diakses oleh orang ramai yang menggunakan peranti berbeza.

Zuckerberg berkata, pada masa ini, jenama Facebook sangat berkait rapat dengan satu produk sehingga tidak boleh mewakili semua yang dilakukan hari ini apatah lagi pada masa depan.

Syarikat itu berkata, perubahan itu akan menghimpunkan aplikasi dan teknologi yang berbeza di bawah satu jenama baharu.

Jelasnya, ia tidak akan mengubah struktur korporatnya.

Gergasi teknologi yang mempunyai kira-kira 2.9 bilion pengguna bulanan, telah menghadapi peningkatan penelitian dalam beberapa tahun kebelakangan ini daripada penggubal undang-undang dan pengawal selia global.

Dalam kontroversi terbaharu, pemberi maklumat dan bekas pekerja Facebook, Frances Haugen menunjukkan dokumen yang mana menurutnya syarikat itu memilih keuntungan berbanding keselamatan pengguna.

Zuckerberg awal minggu ini berkata, dokumen itu digunakan untuk melukis ‘gambaran palsu’.

Saham Facebook ditutup 1.5 peratus lebih tinggi pada AS$316.92 pada Khamis. – Agensi


Adakah filem Mat Kilau boleh jadi ‘game-changer’ industri filem negara?

SAYA akui 200 peratus usaha menerbitkan sesebuah filem adalah antara kerjaya yang sangat sukar, kompleks, dan bermain dengan 1001 pertimbangan elemen antara bajet kos, senimatografi, kreativiti plot, naratif mesej, persembahan lakonan, grafik, props, muzik, dan ratusan lagi elemen yang diperlukan bagi terhasilnya sebuah filem.

Apatah lagi, menerbitkan sebuah filem sejarah yang bukan dalam ‘main-stream‘.

Sebab penerbit filem sebenarnya juga adalah bisnesman, dan produk bisnesnya adalah filem. Jadi ‘profit-able‘ adalah kayu ukur yang sangat besar, lebih-lebih lagi kalau kosnya sampai berjuta.

Macam kos filem Mat Kilau ni, dilaporkan cecah kos RM8 juta.

Apabila trailer filem Mat Kilau ini keluar, timbul satu persoalan di benak fikiran saya.

Adakah filem Mat Kilau mampu box-office, dan sekiranya filem ini berjaya menarik tontonan di pawagam hingga box-office, adakah ia mampu menjadi ‘game-changer’ bagi industri filem negara?

Ramai tahu, karya filem negara kita lebih banyak didedahkan dengan hiburan percintaan-aksi-komedi-mistik.

Kalau ikut carta kutipan tertinggi sepanjang sejarah pun, Munafik 2 (RM37.7 juta) dan Hantu Kak Limah (RM36.2 Juta), dua-dua adalah seram mistik.

Jika dibariskan 50 filem tempatan yang tertinggi kutipan, tidak ada satu pun yang berasaskan kepada filem sejarah, kecuali Upin Ipin Keris Siamang Tunggal dan Hikayat Merong Mahawangsa.

Ini masih belum menjadikan filem sejarah sebagai satu produk filem yang ‘profit-able’ dari kaca mata syarikat penerbitan tempatan. Buktinya, jarang kita dengar penerbitan filem tempatan yang menceritakan sejarah.

Sekiranya filem Mat Kilau ini berjaya sebagai box office, ia mungkin belum menjadi ‘game-changer’ industri tetapi bakal menjadi satu lagi tambah nilai yang sangat dalam kayu ukur para penerbit tanah air untuk lebih melabur dalam produksi filem epik sejarah.

Bagi saya untuk menjadi satu ‘game-changer’ ia perlukan kepada eko-sistem atau rantaian industri yang baru (yang ni panjang cerita), dan ia bermula dari ‘keberanian’ pelaburan dari syarikat-syarikat penerbitan untuk labur dalam filem yang sarat dengan nilai.

Filem-filem yang sarat dengan nilai sejarah atau falsafah adalah filem yang mempunyai kesukaran dalam menambat demand penonton, sekiranya tidak digarap visual dan storylinenya dengan baik. Namun bukan bermaksud ia adalah produk yang tidak komersil.

Hollywood, Korea, China, Turki sudah agak terkehadapan dalam kepelbagaian ‘game-changer’ industri disebabkan pemain-pemain syarikat penerbitan mereka agak ‘berani’, termasuk hasilkan filem epik-sejarah yang untung komersil ratusan juta USD seperti Last Samurai (2003), Fetih 1453 (2012), dan Red Cliff (2008).

Jadinya penting untuk anda juga ‘berani’ menonton filem Mat Kilau ini, jika ingin melihat satu arus perubahan dalam industri filem-filem tempatan yang lebih menampilkan mesej, nilai sejarah, dan falsafah yang lebih mendalam dan membina ummah.

Ustaz Abdur Rahman Raji
Naib YDP Isma Kajang


KPM jangan tunduk desakan batal program ‘Minggu Solidariti Palestin’

BANGI, 14 Rabiulakhir 1445H, Ahad – Ahli Majlis Kerja Tertinggi (MKT) UMNO, Datuk Dr Puad Zarkashi mengecam tindakan segelintir pihak yang cuba mengambil kesempatan menggesa supaya penganjuran program Minggu Solidariti Palestin dibatalkan.

Ia susulan insiden penggunaan replika senjata di sebuah sekolah yang tular baru-baru ini.

Puad berkata, gesaan supaya Kementerian Pendidikan (KPM) membatalkan pelaksanaan program tersebut di semua institusi pendidikan bawah kementerian susulan insiden itu adalah tidak wajar.

“Kerana nila setitik ada pihak dan individu ambil kesempatan desak KPM batalkan ‘Minggu Solidariti Palestin’ yang bermula esok (hari ini). KPM tidak wajar tunduk kepada desakan itu.

“Ternyata insiden pelajar sekolah bawa senjata mainan dianjurkan di luar tempoh pelaksanaan (29 Oktober hingga 3 November) dan tidak patuh garis panduan ditetapkan,” katanya menerusi hantaran di akaun Facebok beliau, semalam.

Menggesa KPM tidak tunduk kepada desakan itu, Puad meminta KPM agar tetap meneruskan program ‘Minggu Solidariti Palestin’ seperti yang dirancang.

“Di saat seluruh negara dan dunia mengecam kekejaman Israel maka tidak ada sebab semua peringkat rakyat Malaysia bersolidariti dengan rakyat Palestin yang juga ternafi hak pendidikan berkualiti,” katanya.

KPM memutuskan untuk kekal melaksanakan Minggu Solidariti Palestin bermula pada 29 Oktober hingga 3 November ini meskipun mendapat bantahan daripada beberapa pihak.

Menterinya, Fadhlina Sidek berkata, kempen Minggu Solidariti Palestin di sekolah adalah digalakkan dan dilihat penting untuk memahamkan nilai-nilai positif dalam kalangan anak murid.

Bagaimanapun, katanya, KPM tidak berkompromi dengan unsur-unsur ekstremis, keganasan, replika dan senjata-senjata yang sama sekali tidak dibenarkan.

Terdahulu, beberapa Ahli Parlimen serta Ahli Dewan Undangan Negeri (ADUN) PKR menggesa KPM mengkaji semula keputusan menganjurkan Minggu Solidariti Palestin di sekolah dan institusi pendidikan awam yang dijadual bermula hari ini.

Mereka menjelaskan keputusan mengadakan program sedemikian patut dikaji semula supaya sekolah dan institusi awam bebas daripada unsur kedendaman dan keganasan.


Gangguan bekalan air di 47 kawasan Petaling pulih

KUALA LUMPUR, 22 Zulkaedah 1443H, Rabu – Gangguan air di 47 kawasan yang terjejas di Wilayah Petaling akibat kerja-kerja penambahbaikan sistem bekalan air di Kolam Air Bukit Dengkil semalam pulih sepenuhnya pada 7 pagi ini.

Ketua Komunikasi Korporat Pengurusan Air Selangor Sdn Bhd (Air Selangor), Elina Baseri berkata, pihaknya mengucapkan terima kasih kepada para pengguna atas kesabaran dan kerjasama yang diberikan sepanjang tempoh gangguan bekalan air tidak berjadual itu.

Beliau berkata, para pengguna disaran untuk mendapatkan maklumat rasmi gangguan bekalan air menerusi semua medium komunikasi rasmi Air Selangor iaitu aplikasi Air Selangor, Twitter, Facebook, Instagram dan laman sesawang www.airselangor.com.

“Sebarang pertanyaan dan aduan boleh diajukan di talian 15300 atau Help Centre di aplikasi Air Selangor,” katanya dalam kenyataan di sini hari ini.

Semalam, sebanyak 47 kawasan di Wilayah Petaling dilaporkan mengalami gangguan bekalan air berjadual selama 24 jam susulan kerja-kerja penambahbaikan sistem bekalan air di Kolam Air Bukit Dengkil. – Bernama


Tindakan Agong isytihar darurat tak bersifat kepartian

BANGI, 2 Jamadilakhir 1442H, Jumaat – Pengisytiharan Proklamasi Darurat yang dilaksanakan di seluruh negara sehingga 1 Ogos depan tidak bersifat kepartian.

Secara perundangan, perisytiharan darurat seperti terkandung dalam Warta Kerajaan Pemberitahu Undang-Undang (PU) (A) menyatakan, Yang di-Pertuan Agong berpuas hati suatu darurat besar sedang berlaku, yang menyebabkan keselamatan, kehidupan ekonomi dan ketenteraman aawam dalam Persekutuan adalah terancam susulan wabak penyakit berjangkit iaitu COVID-19.

Sebelum ini, permintaan sama tidak diperkenankan kerana baginda berpandangan keadaan masih boleh dikawal melalui peruntukan undang-undang sedia ada, kata Pengarah Institut Tamadun dan Kajian Strategik (ITKAS), Universiti Malaysia Pahang (UMP), Datuk Prof Madya Dr Wan Ahmad Fauzi Wan Husain.

Jelasnya, darurat di sisi Perlembagaan bermaksud suatu keadaan bahaya besar mengancam keselamatan, kesihatan ekonomi atau ketenteraman awam di dalam Persekutuan atau mana-mana bahagiannya.

“Ia sama ada ancaman besar berkenaan sedang berlaku atau apabila Yang di-Pertuan Agong berpuas hati itu akan berlaku seperti diperuntukkan Perkara 150 Perlembagaan Persekutuan.

“Justeru, tindakan mana-mana pihak mempertikaikan keputusan Yang di-Pertuan Agong, amatlah tidak wajar,” katanya menulis di Berita Harian hari ini.

Tegasnya, rakyat tidak perlu gelisah dengan perisytiharan darurat kali ini.

Hal ini kerana, meskipun Persekutuan berada dalam tempoh darurat dari tahun 1969 hingga 2012, Malaysia masih membangun.

Dalam tempoh itu, Parlimen masih bersidang dan Pilihan Raya Umum dilaksanakan mengikut jadual.

Katanya, persidangan Parlimen ditangguhkan hanya dalam tempoh 10 Mei 1969 hingga 19 Februari 1971, namun kembali bersidang pada 20 Februari 1971.

“Ahli politik juga seharusnya tidak cepat melatah kerana mereka tidak dihalang untuk mengemukakan undi tidak percaya terhadap Perdana Menteri sama ada dalam prosiding Parlimen atau di luar Dewan Rakyat.

“Parlimen masih boleh dipanggil bersidang mahupun dibubarkan dalam tempoh darurat mengikut peruntukan Perlembagaan.

“Selagi tiada ordinan dimasyhurkan Yang di-Pertuan Agong untuk menyekat atau membenarkan sesuatu di luar amalan biasa, maka amalan sedia ada masih berkuat kuasa,” katanya.

Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memperkenankan tempoh pelaksanaan darurat hingga 1 Ogos 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, Seri Paduka Baginda turut berkenan terhadap cadangan Kerajaan bagi pembentukan satu Jawatankuasa Bebas yang akan dianggotai oleh Ahli-ahli Parlimen Kerajaan dan Pembangkang serta pakar-pakar kesihatan dan yang berkait.

Jawatankuasa Bebas ini akan mengesyorkan kepada Seri Paduka Baginda sekiranya pelaksanaan darurat ini dapat ditamatkan lebih awal.


Pelan, perancangan tangani COVID-19 akan dibahas pada sidang DUN Selangor

SHAH ALAM, 13 Muharram 1443H, Ahad – Menteri Besar Selangor, Datuk Seri Amirudin Shari berkata, beberapa pelan dan perancangan bagi menangani pandemik COVID-19 akan dibahas pada persidangan Dewan Undangan Negeri (DUN) Selangor ke-14 yang akan bermula esok hingga 6 September depan.

Beliau berkata, pelan dan perancangan itu antara pengisian sesi perbahasan sidang DUN kali ini, selain membahaskan titah ucapan Sultan Selangor, Sultan Sharafuddin Idris Shah selepas Majlis Istiadat Pembukaan DUN Selangor yang akan berlangsung esok.

“Kita akan membahaskan beberapa pelan dan perancangan menangani COVID-19 bagi memastikan daya tahan ekonomi serta keupayaan Selangor sebagai tiang seri pembangunan dan kemajuan negara dapat kita pertahankan,” katanya dalam video menerusi akaun Twitter rasminya hari ini.

Beliau turut menyarankan seluruh Ahli Dewan Undangan Negeri untuk berbahas dengan cara yang baik dan memberikan cadangan kepada kerajaan negeri dan kerajaan Persekutuan dalam mendepani COVID-19.

Media sebelum ini melaporkan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah memberi perkenan pembukaan DUN Selangor esok dan DUN akan mula bersidang selama sembilan hari bermula pada Selasa hingga 6 September.

Sultan Sharafuddin juga telah memberi perkenan baginda bagi tujuan Mesyuarat Pertama Penggal Keempat DUN Selangor ke-14.

Istiadat pembukaan DUN Selangor esok akan berlangsung secara ringkas dengan pematuhan prosedur operasi standard yang ketat dan kehadiran sekitar 150 orang berbanding 500 orang sebelum ini. – Bernama


Perjanjian bijirin Laut Hitam disambung dua bulan lagi

ISTANBUL, 27 Syawal 1444H, Khamis – Presiden Turkiye, Tayyip Recep Erdogan memaklumkan, perjanjian bijirin Laut Hitam disambung untuk tempoh dua bulan lagi.

Perkara itu diumumkan Erdogan ketika membuat ucapan rasmi selepas kapal terakhir meninggalkan pelabuhan Ukraine.

“Perjanjian bijirin laut Hitam telah dilanjut tempoh selama dua bulan dengan usaha Turkiye,” katanya menerusi ucapan di televisyen.

Turut mengucapkan penghargaan di atas kejayaan tersebut termasuk pemimpin Russia dan Ukraine serta Setiausaha Agung Pertubuhan Bangsa-Bangsa Bersatu (PBB), Antonio Guterres.

PBB dan Turkiye menjadi perantara dalam perjanjian bijirin Laut Hitam untuk tempoh 120 hari sejak Julai tahun lalu.

Ini bagi menangani krisis makanan dunia yang terbantut ekoran pencerobohan Moscow ke atas Ukraine, yang merupakan pengeksport bijirin terkemuka di dunia.

Moscow sebelum ini bersetuju untuk melanjutkan perjanjian berkenaan untuk tempoh 120 hari namun Mac lalu, negara berkenaan hanya bersetuju untuk melanjut perjanjian selama dua bulan sahaja sebelum berakhir hari ini, kecuali memenuhi eksport pertanian dipenuhi.

Bagi meyakinkan Russia, untuk meneruskan eksport bijirin di Laut Hitam, PBB bersetuju namun dalam masa sama mestilah membantu Moscow membuat penghantaran hasil pertanian selama tiga tahun. – Agensi


Kes REE: SPRM tahan pegawai kanan kerajaan negeri Kedah

PUTRAJAYA, 6 Muharram 1445H, Isnin – Seorang pegawai kanan yang berkhidmat dengan kerajaan negeri Kedah ditahan Suruhanjaya Pencegahan Rasuah Malaysia (SPRM) semalam, bagi membantu siasatan berhubung rasuah dan salah guna kuasa dalam perlombongan unsur nadir bumi (REE), di negeri itu.

Menurut sumber SPRM, lelaki berusia 50-an itu ditahan kira-kira 8 malam semalam di pejabat SPRM Alor Setar, Kedah kerana disyaki meminta wang rasuah berjumlah kira-kira RM1 juta daripada seorang pemilik syarikat.

Lelaki itu kini direman tiga hari bermula hari ini sehingga 26 Julai, selepas Majistret Muhammad Zul Hilmi Latif membenarkan permohonan reman SPRM, di Mahkamah Majistret Alor Star, Kedah hari ini.

Pengarah Kanan Bahagian Siasatan SPRM Datuk Seri Hishamuddin Hashim yang mengesahkan penahanan tersebut hari ini, berkata siasatan dijalankan di bawah Seksyen 17 dan 23 Akta SPRM 2009.

Media sebelum ini melaporkan seorang pegawai kanan Perbadanan Menteri Besar (MBI) Kedah dan seorang wanita yang merupakan pengarah sebuah syarikat, ditahan SPRM bagi membantu siasatan kes rasuah lebih RM13 juta, serta salah guna kuasa membabitkan isu perlombongan REE di Kedah.

Ketua Pesuruhjaya SPRM Tan Sri Azam Baki pada 20 Julai lepas, dilaporkan berkata SPRM telah merakam kenyataan 12 individu bagi membantu siasatan berkaitan kes tersebut. – Bernama


Israel bebaskan tahanan Palestin dengan syarat

RAMALLAH, 16 Ramadan 1444H, Jumaat – Pihak berkuasa pendudukan Israel membebaskan kebanyakan jemaah Palestin yang ditahan di Masjid al-Aqsa, dengan syarat mereka kini dilarang untuk memasuki tapak suci itu.

Peguam, Mohammad Mahmoud berkata, daripada 440 rakyat Palestin yang ditahan di Masjid al-Aqsa – membabitkan penduduk Baitulmaqdis, Israel dan Tebing Barat – 379 orang dibebaskan selepas menerima larangan memasuki tapak suci dan Old City di Baitulmaqdis.

Katanya, tahanan Palestin yang ditangkap telah disiasat dan butiran peribadi mereka direkodkan oleh polis pendudukan Israel sebelum dibebaskan.

Bagaimanapun, Mohammad berkata, 14 daripada tahanan telah dibawa ke penjara sementara menunggu siasatan lanjut, dan 47 lagi dipindahkan ke tahanan polis.

“Terdapat 65 kanak-kanak bawah umur dalam kalangan tahanan,” katanya.

Susulan serangan ganas Israel terhadap rakyat Palestin di al-Aqsa, Majlis Wakaf Agama di Baitulmaqdis memberitahu, masjid tidak akan ditutup untuk jemaah pada bila-bila masa sepanjang bulan Ramadan.-  Agensi